Bayi Mutan Lahir Di China

He Jiankui telah didakwa merupakan saintis pertama yang melakukan perubahan gen ke atas bayi menggunakan teknologi CRISPR. Hal ini menimbulkan kontroversi dan kini Jiankui telah dihukum penjara selama 3 tahun.

Teknologi CRISPR adalah teknologi menukar susunan DNA manusia yang mempunyai pelbagai tujuan seperti hentikan jangkitan penyakit dan memperbaiki genetik yang cacat.

CRISPR mempunyai kemampuan untuk mencarik DNA. CRISPR adalah nama pendek bagi “CRISPR-Cas9”. Protein Cas9 ialah sejenis enzim yang bertindak seperti gunting yang mampu menggunting DNA.

Teknologi CRISPR diadaptasi daripada mekanisma pertahanan semula jadi baktera dan archaea. Organisma ini menggunakan pelbagai jenis protein Cas termasuk Cas9 untuk menghalang serang daripada virus.

Apabila komponen ini dihantar ke organisma yang lebih kompleks, protein tersebut membolehkan gen dan DNA diedit atau disunting.

Kerajaan China telah mengutuk berpuatan Jiankui apabila dia mengumumkan dua bayi kembar yang telah disunting gen mereka dilahirkan. Baru-baru ini, bayi ketiga hasil daripada eksperimen Jiankui telah dilahirkan.

Pada November 2018, ketika Jiankui mengumumkan kewujudan bayi kembar tersebut, dia sengaja tidak memberitahu bayi ketiga yang DNA-nya telah disunting. Menurut kenalan Jiankui, bayi tersebut dianggarkan lahir pada Julai 2019.

Ketika tiba bulan Julai 2019, tiada apa-apa berita mengenai kelahiran bayi tersebut. Tetapi pada Januari 2020, kerajaan China telah mengumumkan kelahiran bayi tersebut.

Namun laporan tidak memberitahu status bayi tersebut seperti jantina dan kesihatannya. Malah, tidak diketahui sama ada bayi itu masih hidup lagi ataupun tidak.

RUJUKAN:


Padah Yang Menanti Jika Perintah Kawalan Tidak Diendah

Rakyat Malaysia memang tidak dengar kata. Disebabkan itulah semboyan telah dibunyikan. Ismail Sabri Yaakob mengumumkan bahawa bermula Ahad pihak polis akan dibantu ATM (Mazwin, 2020).

Perkara ini menunjukkan keseriusan kerajaan dalam menangani koronavirus yang semakin bertambahan.

Apabila Perintah Kawalan Pergerakan (MCO) diisytiharkan, masih ramai yang berpeleseran di jalanan seolah tiada apa-apa berlaku.

Tidak cukup dengan beratur di Nasi Kandar Line Clear, boleh pula orang ambil kesempatan untuk memperbaharui lesen di Jabatan Pengangkutan Jalan.

Tidak boleh lupa juga dengan golongan degil sampai balik kampung dan buat kenduri.

Rakyat mungkin berasa tidak bebas buat masa seminggu dua ini. Tetapi jelas sekali MCO diisytiharkan untuk membebaskan negara daripada COVID-19.

Jika rakyat tidak mengendahkan MCO, satu realiti sahaja akan menanti. Sama ada masuk hospital atau masuk kubur.

COVID-19 memberikan kesan yang teruk terhadap paru-paru. Batuk dan demam menunjukkan kerosakan dalam saluran pernafasan (Readfearn, 2020).

Jadi pihak perubatan perlu memasang alat bantuan pernafasan untuk membantu mangsa. Malaysia hanya mempunyai 926 alat bantuan di seluruh negara (The Star Online).

Jika kes kian bertambahan, tentu sekali negara akan menghadapi kekangan stok alat bantuan. Pada masa itu, takkan perlu pinjam daripada Singapura atau Thailand?

Mungkin doktor pula perlu membuat keputusan berat untuk memastikan siapa perlu dibantu, sepertimana dibuat di Itali yang mungkin mangsa 80 tahun ke atas hanya perlu bertaubat dan bersedia.

Perlumbaan Untuk Hasilkan Lebih Banyak Peralatan

Dengan COVID-19 teruk membadai negara-negara Barat, syarikat-syarikat pengeluar alat bantuan sedang bergegas untuk memenuhi permintaan (Reynolds & McSweeney, 2020).

Gabenor Andrew Cuomo mengatakan bahawa bekalan alat di New York semakin berkurangan di peringkat global (McCaughey, 2020).

Sehingga 20 Mac, hospital-hospital New York tidak menang tangan dengan 5,711 kes positif (40% daripada jumlah Amerika Syarikat) tanpa seorang pun berjaya disembuhkan.

Nasib New York sebenarnya teruk juga. Anak muda sedang runsing kerana tiada punca pendapatan. Warga emas runsing kerana tiada alat pernafasan. Inilah nasib yang Itali sedang berdepan: tiada alat bantuan langsung (Kliff, et al., 2020).

Malah syarikat pengeluar kereta seperti Ferrari dan Fiat Chrysler sedang mencari jalan untuk menambahkan stok peralatan di Itali (Reuters, 2020).

Jadi jika rakyat Malaysia tidak mendengar kata (walaupun dengan adanya ATM), inilah nasib yang menanti.

Disebabkan itulah ramai yang tidak berpuas hati apabila Dr. Ong Hean Teik masih keluar beriadah waktu petang di Pulau Pinang (Dermawan, 2020).

Malaysia sudahpun mencatat angka kem4tian ketiga dengan seorang paderi dan dua jemaah tabligh. Perintah berkurung penuh di Itali yang tidak diendahkan telah memberikan kejuaraan negatif kepada republik tersebut.

Semasa koronavirus bermula di China, Itali hanya perlu bersedia sahaja dengan kes-kes terpencil seperti di Pelabuhan Civitavecchia.

Hanya melalui kawalan pergerakan sahaja barulah eluk penyebaran COVID-19 boleh ditundukkan (sekaligus penularan ini terkawal).

Dan Muhyiddin Yassin dan mana-mana pemimpin pun sedang menerapkan usaha supaya negara boleh kembali seperti sedia kala. Perkara ini haruslah disokong, memandangkan Aidilfitri kian menghampiri.

Dengan satu demi satu Bazar Ramadan dibatalkan, takkan sampai Aidilfitri perlu diteruskan kekangan pergerakan ini? Tentu sekali tidak.

RUJUKAN:

Dermawan,A. (2020, March 20). Cardiologist remains defiant, says no reason to apologise or be ashamed. New Straits Times. Retrieved from https://www.nst.com.my/news/nation/2020/03/576569/cardiologist-remains-defiant-says-no-reason-apologise-or-be-ashamed

Kliff, S., et al. (2020, March 18). There Aren’t Enough Ventilators to Cope With the Coronavirus. The New York Times. Retrieved from https://www.nytimes.com/2020/03/18/business/coronavirus-ventilator-shortage.html

Mazwin, N.A. (2020, March 20). PMO: Heed authorities’ instructions or face action. The Star Online. Retrieved from https://www.thestar.com.my/news/nation/2020/03/20/pmo-heed-authorities039-instructions-or-face-action

McCaughey, B. (2020, March 19). We didn’t have to have ventilator shortage — leaders chose not to prep for pandemic. New York Post. Retrieved from https://nypost.com/2020/03/19/we-didnt-have-to-have-ventilator-shortage-leaders-chose-not-to-prep-for-pandemic/

Readfearn, G. (2020, March 20). Coronavirus: what happens to people’s lungs when they get Covid-19? The Guardian. Retrieved from https://www.theguardian.com/world/2020/mar/20/coronavirus-what-happens-to-peoples-lungs-when-they-get-covid-19

Reuters. (2020, March 19). Ferrari and Fiat want to help Italy make ventilators. New York Post. Retrieved from https://nypost.com/2020/03/19/ferrari-and-fiat-want-to-help-italy-make-ventilators/

Reynolds, E., & McSweeney, E. (2020, March 19).

‘Desperate’ shortage of ventilators for coronavirus patients puts manufacturers on wartime footing. CNN Business. Retrieved from https://edition.cnn.com/2020/03/19/business/coronavirus-ventilators-manufacture-intl/index.html

The Star Online. (2020, March 19). Hospitals will be overwhelmed if MCO is not taken seriously, warns MMA. Retrieved from https://www.thestar.com.my/news/nation/2020/03/19/hospitals-will-be-overwhelmed-if-mco-is-not-taken-seriously-warns-mma


Kenali Internet Melalui “Ralph Breaks The Internet”

Ketika ini, boleh dikatakan hampir semua individu terdedah kepada rangkaian internet. Daripada yang muda hingga ke lanjut usia, semua pasti tahu dan pernah menggunakannya. Tidak kira melalui telefon pintar atau komputer, internet adalah satu benda yang wajib dilayari pada setiap hari. Sehingga pada satu tahap, apabila internet mengalami gangguan, semua pasti tak senang duduk, seolah-olah harinya membosankan dan tidak lengkap. Begitulah cengkaman kuasa internet terhadap minda masyarakat.

Namun saya pasti tidak semua orang tahu bagaimana “rupa” sebenar internet. Kita cuma tahu buka, tekan kata carian dan ‘puff’, semua depan mata. Kita hanya membayangkan dunia internet hanya sekadar skrin nipis telefon atau monitor 20 inci yang sekeping itu. Berapa ramai yang boleh mewujudkan dalam pemikirannya bahawa dunia internet itu seperti dunia realiti?

Sebuah filem yang mengangkat tema ‘dunia internet’, filem “Ralph Breaks The Internet” antara sebuah filem yang menceritakan realiti sebenar dunia internet. Berbanding dengan filem-filem Hollywood yang lain yang hanya memaparkan pemanipulasian internet atau sistem komputer, filem ini telah memberi ‘wajah sebenar’ yang selama ini kita tidak tahu. Filem ini banyak memberi pengajaran dari segi moral, kisah hidup, persahabatan, dan yang utama adalah keluar dari zon selesa. Filem ini merupakan sekuel kepada filem pertamanya, “Wreck-It Ralph”.

Saya bukan mahu mengulas mengenai perjalanan filem ini, tetapi lebih kepada apa yang boleh kita fahami mengenai dunia internet itu sendiri. Dunia internet yang digambarkan di dalam filem ini memudahkan penonton mempelajari bagaimana internet itu berfungsi.

Bermula dengan tuan arked permainan Ralph dan Vanellope (Mr Litwak) memasang wifi router yang membolehkan arked permainannya disambung dengan internet, ini salah satu cara Mr Litwak menaik taraf permainan di arkednya kepada yang lebih terkini berbanding bermain konsol arked yang sudah ketinggalan zaman.

Di sini Ralph dan Vanellope cuba untuk meneroka dunia internet hanya untuk mengganti roda steering yang telah patah kerana Ralph cuba campur tangan dan mengubahsuai permainan Vanellope iaitu Sugar Rush. Babak seterusnya menunjukkan apa yang akan berlaku apabila pelayar internet mula menyambungkan peranti dengan router di mana router akan mencipta alamat IP unik untuk setiap pelayar.

Ketika mana Ralph dan Vanellope “menaiki” IP ciptaan untuk ke dunia internet, mereka tiba di sebuah “bandar” yang mana wujudnya semua aplikasi dan laman web yang kita ketahui seperti Google, Facebook, Twitter, dan lain-lainnya digambarkan seperti sebuah bangunan pejabat atau pusat beli-belah.

Bila mereka di sebuah “gerai” KnowsMore (enjin carian fiksyen- seperti Google), mereka disambut oleh seorang pelayan kaunter KnowsMore yang diibaratkan seperti ‘profesor serba tahu’. Apabila Ralph ingin bertanyakan sesuatu, KnowsMore terus mengeluarkan cadangannya umpama kita menaip di ruangan search bar  Google, Google akan secara automatik mengeluarkan cadangannya. KnowsMore mencadangkan untuk ke eBay untuk mencari roda steering itu.

Mereka berdua bergerak ke eBay dan menyertai aktiviti pembidaan yang digambarkan seperti acara bida di alam realiti. Malangnya mereka tidak punya duit untuk membayar di kaunter dan menyebabkan mereka terpaksa mencari helah lain. Babak seterusnya membawa Ralph dan Vanellope bertemu dengan seorang spammer– digambarkan seperti seorang jurujual yang terdesak untuk dapatkan pelanggan, yang memberi cadangan untuk mereka berdua mencuri steering di dalam permainan Slaughter Race yang sangat bernilai untuk dijual supaya mereka boleh membeli roda steering ganti.

Cubaan untuk mencuri kereta Shank (pemain utama Slaughter Race) tidak berjaya, dan mereka terpaksa pulangkan semula kereta tersebut. Di sini kita boleh memahami bagaimana sesebuah permainan yang dikawal oleh pemain secara beramai-ramai (MMORPG – Massively Multiplayer Online Role Playing Games) berbanding dengan permainan arked yang hanya boleh dikawal oleh seorang pemain sahaja. Permainan seperti ini juga memberi cabaran baru buat Vanellope yang mendapati ia berbeza dengan permainan Sugar Rush-nya yang dapat dijangka pengakhirannya.

Seterusnya mereka berdua dihantar ke BuzzTube (seumpama YouTube) untuk diperkenalkan kepada Yesss iaitu ‘pengawal algoritma video’ supaya membuat video yang boleh ditularkan untuk menjana pendapatan. Ralph membuat keputusan untuk membuat beberapa video yang trending dan Vanellope pula membantu menjana duit hasil daripada iklan pop-up. Pada babak ini, kita boleh faham bagaimana iklan pop-up itu berfungsi ketika kita melayari internet. Iklan pop-up akan keluar secara automatik apabila kita klik pada sesuatu info atau butang dalam laman web.

Selain daripada itu, babak Ralph yang berjumpa semula dengan spammer untuk membawa pulang Vanellope yang ingin tinggal di Slaughter Race juga memberi gambaran tentang bagaimana untuk mengakses dunia dark web yang wujud umpama dunia gelap dipenuhi dengan suasana kelam dan dihuni oleh gengster. Ralph ingin meminta bantuan virus supaya ia boleh merosakkan permainan Slaughter Race dan Vanellope boleh kembali semula ke dunia arked. Virus ini bertindak mencari kelemahan di dalam sistem yang menyebabkan sistem itu terpaksa di-reboot semula.

Malangnya apabila Ralph mengakui kerja yang dilakukannya dan menyebabkan Vanellope meninggalkan Ralph, virus yang tersebar di dunia internet itu telah menduplikasi Ralph dan menyerang “bandar internet”, menjadikannya huru-hara.

Di dalam babak ini, kita ditunjukkan bahawa virus yang ada di dalam internet perlu dimusnahkan oleh perisian anti-virus tetapi oleh kerana virus tersebut terlalu ampuh daripada usaha untuk menghantarnya ke “daerah anti-virus”, maka mereka gagal namun oleh kerana Ralph sendiri berdepan dengan “klon”-nya sendiri, virus tersebut berjaya dihancurkan.

Keseluruhannya, filem ini adalah sebuah filem yang memberi pengetahuan kepada kita tentang gambaran dunia internet yang kita tak terbayangkan selama ini bagaimana ia bergerak, kewujudan dark web atau deep web dan juga bagaimana virus menyerang sistem komputer dan internet. Berbaloi menonton filem ini jika anda seorang pelayar tegar internet.

Artikel disumbangkan oleh Razif Abdul Rahim Al-Marbawi untuk The Patriots.

RUJUKAN:

Ashley. (2018, November 27). Laughs and Life Lessons: Ralph Breaks The Internet Review. Retrieved from https://www.withashleyandco.com/2018/11/ralph-breaks-the-internet-review/

Shah, S. (2019, February 22). How the creators of ‘Ralph Breaks the Internet’ showed two sides to life online. Retrieved from https://www.engadget.com/2019/02/12/ralph-breaks-the-internet-interview/

6 Fun Facts about Ralph Breaks the Internet. (2018, September 26). Retrieved from https://www.playpartyplan.com/ralph-breaks-the-internet-fun-facts/


Moon Knight Dunia Sebenar Tak Dapat Keluar Rumah

Drama bersiri terbitan Marvel Studios, Moon Knight terus menjadi sebutan walaupun ia telah berakhir pada minggu pertama Mei lepas. Ini kerana siri ini menyentuh isu kesihatan mental yang menyelubungi protagonisnya iaitu Dissociative Identity Disorder (DID) atau kecelaruan identiti. Dalam sesetengah kes, ada penghidap DID yang tidak dapat keluar rumah seperti yang berlaku kepada seorang warga Jerman bernama Leonard Stöckl.

Stockl, 22, yang berasal dari Munich memberitahu dia tidak boleh keluar rumah, apatah lagi untuk belajar atau bekerja. Ini disebabkan dia mempunyai 10 orang personaliti berbeza iaitu Kovu, 4, Hektor, 8, Ana, 16, Cosmo, 17, Ash, 18, Jessy, 19, Leo, 21, Billy, 23, Liv, 24, dan Red, 26.

Stockl merujuk semua personalitinya sebagai sistem dengan kumpulan identiti yang mempunyai kesedaran berbeza antara satu sama lain. Dia merujuk dirinya sebagai tuan rumah sistem sekaligus menjadikan kumpulan personaliti ini yang kerap mengawal badannya.

Tetapi sebelum kisah Stockl dilanjutkan, apa itu DID sebenarnya? Secara ringkas, ia merupakan kecelaruan identiti di mana seseorang itu mempunyai lebih daripada satu personaliti dalam dirinya dengan setiap personaliti berbeza antara satu sama lain. Mengikut pertubuhan National Alliance on Mental Illness yang berpangkalan di Amerika Syarikat, dua peratus penduduk dunia mengalami masalah DID.

Contoh paling mudah, personaliti-personaliti Marc Spector/Moon Knight seperti dipaparkan dalam siri Disney+ itu. Spector dilihat lebih suka menyendiri dan dianggap lebih mementingkan diri sendiri. Sementara personaliti keduanya, Steven Grant/Mr Knight pula menggunakan loghat London British dan berdepan kesukaran bergaul dengan orang lain. Manakala Jake Lockley yang menjadi avatar kegemaran tuan mereka Khonshu pula lebih ganas dan berkomunikasi dalam Bahasa Sepanyol.

Jadi, bagaimana DID boleh tercetus? Antara pencetus utamanya ialah akibat trauma yang dialami oleh si penghidap semasa zaman kanak-kanak. Kanak-kanak yang trauma akan kerap membayangkan situasi berbeza daripada situasi semasa sebagai cara mengatasi trauma yang dialami.

Trauma seperti penderaan, kemalangan atau kematian ahli keluarga akan menyumbang kepada trauma psikologi yang tidak akan hilang dengan mudah daripada ingatan. Salah satu pencetus kemunculan semula trauma sebegini ialah tekanan hidup yang dialami si polan apabila mencecah usia dewasa. Sekiranya ia tidak diatasi dari awal lagi, ia boleh menyebabkan si penghidap mengalami kecelaruan identiti atau DID.

Selain trauma zaman kanak-kanak, DID juga boleh tercetus akibat sebab biologi seperti masalah genetik yang diwarisi daripada ibu bapa, ketidakseimbangan hormon dan corak pemakanan si polan. Dan petanda utama DID ialah si penghidap mengalami masalah mudah lupa dan kesukaran mengingati maklumat diri yang penting.

Ini kerana setiap personaliti berbeza yang wujud dalam diri penghidap mempunyai ciri berbeza dari segi umur, jantina, bangsa atau warganegara berbanding tuan rumah badan. Selain itu, setiap personaliti turut mempunyai postur badan, cara pergerakan dan percakapan yang berbeza. Dalam sesetengah kes DID, ada personaliti penghidapnya muncul dalam bentuk haiwan. Perubahan dari satu identiti kepada identiti yang lain juga berbeza dari segi masa dengan ia boleh berlaku dalam tempoh beberapa saat, minit, jam atau hari.

Dalam kes Stockl, semua personalitinya unik antara satu sama lain. Kovu yang paling muda dalam kalangan semua personalitinya bersikap pendiam, berkemungkinan akibat trauma zaman kanak-kanak. Sementara Cosmo ialah seorang remaja miang dan mempunyai kecenderungan untuk bergaduh. Manakala Red pula dianggap paling senior dan bertanggungjawab menguruskan perkara seperti pembersihan, kertas kerja dan kewangan.

Pada peringkat awal, Stockl mampu menangani isu sebegini. Tetapi semua itu berubah apabila DID mengakibatkan dia tidak berupaya semasa menduduki peperiksaan A-Level pada tahun lepas. Tatkala semua orang fokus kepada pembelajaran, Stockl mengalami masalah kehilangan memori dan simptom-simptom yang berkait dengan perubahan personaliti.

Selepas disahkan mengalami DID, Stockl tidak lagi bekerja berikutan semua personalitinya mempunyai kehendak yang berbeza. Ini mendorongnya membuka sebuah kedai di Etsy yang menjual beg tote dan penanda buku buatan tangan. DID juga memberi kesukaran kepadanya menjalinkan hubungan istimewa dengan sesiapa.

Di sebalik persepsi pesakit mental merupakan orang yang merbahaya, persepsi ini tidak terpakai kepada DID. Ini kerana salah faham terhadap isu ini masih lagi berleluasa terima kasih kepada gambaran negatif yang dibawa filem-filem fiksyen terutama Hollywood seperti Split. Hakikatnya di sini, penghidap DID ialah mangsa kepada keadaan itu dan bukan orang di sekitarnya.

Jadi, bagaimana cara membantu penghidap DID? Rawatan utama ialah melalui sesi psikoterapi yang komprehensif di mana individu tersebut akan dibantu untuk mengenalpasti masalah, menguruskan emosi dan tekanan.


Pasca-ICERD: Jangan Menang Sorak, Kampung Tergadai

Saya menyambut baik kenyataan media dari Jabatan Perdana Menteri dalam isu Ratifikasi ICERD, tetapi saya tidak mahu memuji mereka atas keputusan yang muncul secara tiba-tiba ini.

Saya meminta sahabat-sahabat meneliti semula terlebih dahulu makna perenggan ini daripada kenyataan media Jabatan Perdana Menteri itu :

“Kerajaan Pakatan Harapan tidak akan ratifikasi Konvensyen Antarabangsa Mengenai Diskriminasi Kaum. Kerajaan akan terus mempertahankan Perlembagaan Persekutuan dimana didalamnya termaktub kontrak sosial yang telah dipersetujui wakil semua kaum semasa pembentukan negara ini.”

Maka betulah agenda Ratifikasi ICERD ini memang melanggar perlembagaan persekutuan? Tidakkah itu maksudnya? Ini secara tidak langsung memperakui bahawa kebangkitan rakyat menentang dan membantah ICERD adalah SATU KEBENARAN!

Yang dipuji seharusnya rakyat yang ikhlas bangkit menyuarakan bantahan dalam hal ini, dan mereka adalah sebenar-benarnya Pejuang yang mempertahankan negara. (Terima kasih sahabat-sahabat semua bersama menentang ICERD ini!)

Sebaliknya,

Mereka yang memperjuangkan ICERD ini adalah pengkhianat negara. Bukankah itu mesej yang disampaikan disebalik makna prosa ayatnya? yang terang-terangan melanggar Perlembagaan Negara!

Maka,

Dengan ini SAYA sebagai rakyat Malaysia anak Melayu jati tanah tumpah darah ini berpendirian, bersama dengan TUNTUTAN bahawa tindakan-tindakan berikut hendaklah diambil merujuk dari kenyataan media tersebut :

1. Tindakan tegas hendaklah diambil terhadap kumpulan ‘pengkhianat negara’ yang telah membawa usul memperjuangkan Ratifikasi ICERD ini. Bahkan ratusan Laporan Polis telah dibuat memohon dibuka siasatan.

2. Pelaku-pelaku pengkhianatan ini hendaklah didakwa. Pendakwaan hendaklah dijalankan dan terus dibawa ke Mahkamah untuk perbicaraan. Bukankah bukti-bukti sudah banyak menerusi kenyataan akhbar, dan juga di Parlimen kumpulan pengkhianat negara itu berkata-kata?

3. Satu pengisytiharan hendaklah ditandatangani oleh semua pemimpin parti politik di Parlimen dan bersetuju bahawa isu ICERD ini hendaklah DITUTUP buat selama-lamanya, dengan makna Malaysia MENOLAK cadangan agenda dari PBB ini.

Dan akhir sekali,

4. MENGEMBALIKAN KUASA YDP AGONG dan MAJLIS RAJA-RAJA MELAYU yang telah dipinda seperti berikut :

4.1 Perkara 66 berkenaan kuasa perkenan oleh YDP Agong dan Yang DiPertuan Negeri (YDPN) ke atas Rang Undang-Undang (RUU) yang diluluskan oleh Dewan Rakyat bagi Perlembagaan Persekutuan, dan Dewan Undangan Negeri bagi Perlembagaan Negeri.

4.2 Perkara 150 berkenaan dengan Perisytiharan Darurat, ia kekal dibawah kuasa YDP Agong untuk mengisytiharkannya bersama Majlis Raja-Raja Melayu, TANPA PERLU nasihat kabinet.

Untuk makluman, sebelum krisis 1983, segala RUU yang telah diluluskan oleh Dewan Rakyat akan dipersembahkan untuk mendapat perkenan daripada YDP Agong. Jika YDP Agong tidak memberi perkenan, maka RUU tersebut nyata tidak sah.

Ini kerana menurut Perkara 38(4)2 yang menyebut bahawa sebarang pindaan mengenai kedudukan Raja-Raja Melayu mestilah mendapat persetujuan daripada Majlis Raja-Raja Melayu terlebih dahulu. Ini kerana kedua-dua pindaan tersebut ada kaitan dengan kedudukan Raja-Raja Melayu.

Ini bertepatan dengan gesaan Sultan Ibrahim Iskandar dari Johor pada 16 Mei 2016, 33 tahun kemudian yang mendesak supaya kerajaan MENARIK BALIK PINDAAN TIGA DEKAD lalu ke atas Perlembagaan Malaysia yang menghapuskan kuasa veto Raja-Raja Melayu terhadap undang-undang dan kekebalan undang-undang mereka.

Dalam titah ucapan baginda :

“Tidak wajar mengehadkan atau menghapuskan kuasa Raja atau Sultan dalam memeriksa dan memberi Perkenan Diraja bagi undang-undang. Ini hanya mengurangkan peranan Raja dan Sultan sebagai pak turut semata-mata untuk mengesahkan undang-undang yang diluluskan oleh Parlimen atau Dewan Undangan Negeri (DUN),” titahnya ketika merasmikan Persidangan Speaker Parlimen dan DUN Malaysia 2016 di Johor Baru pada Sabtu (7 Mei).

KESIMPULANNYA

Walaupun Tun Mahathir telah menyatakan kononnya pindaan ini bukanlah bertujuan untuk menghapuskan Perlembagaan yang mencakup Hak Keistimewaan orang Melayu, tetapi pada jangka masa panjang Tun Mahathir telah memberi banyak ruang kepada ‘mereka-mereka’ yang mempunyai agenda untuk menulis semula Perlembagaan Malaysia dalam menjayakan agenda jahat konsep Malaysian Malaysia.

Konsep Malaysian Malaysia tajaan dan merupakan wawasan DAP jelas menentang sistem Raja Berperlembagaan, pembahagian masyarakat antara Bumiputera dan bukan Bumiputera, Hak Keistimewaan Orang-orang Melayu, Islam sebagai agama persekutuan dan Bahasa Melayu sebagai Bahasa Kebangsaan. DAN SEKARANG AGENDA JAHAT RATIFIKASI ICERD INI PULA!!

Dengan perkembangan isu Ratifikasi ICERD ini berlaku, tidak mustahil sistem Raja Berperlembagaan BAKAL TERHAPUS perlahan-lahan secara halus, disebabkan tindakan oleh golongan seperti ini.

Tempoh perkenan YDPA selama 30 hari boleh dimanipulasikan oleh kumpulan berkepentingan ini untuk menulis semula Perlembagaan Malaysia yang baharu sebagai undang-undang negara tanpa sekatan dari YDP Agong. Bahkan boleh memanipulasi kuasa YDP Agong dalam pengisytiharan darurat!

Ingatlah!

Negara ini adalah negara berbilang kaum dan agama, namun pemerintahan negara ini WAJIB KEKAL bertunjangkan Melayu dan Islam, serta berpayung di bawah Duli Yang Maha Mulia Seri Paduka Baginda YDP Agong, dan Raja-Raja Melayu!

YDP Agong dan Raja-Raja Melayu adalah benteng terakhir bangsa Melayu dan agama Islam di negara ini. Dengan hilangnya sistem Raja Berperlembagaan, maka hilanglah ‘Hak Keistimewaan orang Melayu, Bumiputra Sabah dan Sarawak’ serta ‘Islam sebagai agama persekutuan’ seperti di dalam Perlembagaan Persekutuan, dan ICERD ini adalah PEMBUNUHNYA!

Inilah usaha halus disebalik isu Ratifikasi ICERD ini cuba diketengahkan oleh kumpulan pengkhianat negara ini.

Sesungguhnya… PENENTANGAN terhadap Ratifikasi ICERD oleh sebahagian besar jutaan orang-orang Melayu WAJIBLAH DITERUSKAN selagi TUNTUTAN dalam perkara 1, 2, 3, 4(1) dan 4(2) tidak dilaksanakan.

Kita orang-orang Melayu tunjang negara Malaysia ini boleh menganggap bahawa Kenyataan Media ini adalah satu kejayaan kecil sahaja.

Ingatlah!

Jangan sesekali kita mudah bersikap “ibarat menang sorak kampung tergadai”. Baru baca kenyataan media ini kita dah happy anggap kita sudah menang!

Sekali tertipu, janganlah ditipu berkali-kali lagi!

Dari Abu Hurairah radhiyallahu ‘anhu, Nabi shallallahu ‘alaihi wa sallam bersabda,

لاَ يُلْدَغُ الْمُؤْمِنُ مِنْ جُحْرٍ وَاحِدٍ مَرَّتَيْنِ

“Tidak selayaknya seorang mukmin dipatuk ular dari lubang yang sama sebanyak dua kali.” (HR. Bukhari dan Muslim)

Cukuplah retorik banyak sembang yang sudah banyak kali berlaku dengan aksi U-Turn 360° kebelakangan ini!

#SuaraHati
#HadirSokongTeruskan
#PerhimpunanAman8Disember
#TolakICERD
#BantahICERD
#MelayuBangkit
#RajaRajaBangkit
#SelamatkanIslamMelayuTanahair
#SelamatkanMalaysia
#AkhirZaman

Artikel kredit kepada Sahruddin Esa,


Memperingati Tragedi Hiroshima Dan Nagasaki

Setiap 6 dan 9 Ogos, orang Jepun akan memperingati peristiwa Hiroshima dan Nagasaki diserang bom nuklear pada tahun 1945 yang membawa kepada pengakhiran Perang Dunia Kedua.

Orang Jepun sebenarnya tak kisah kalau perang dilanjutkan, malah apabila jumlah askar Jepun semakin berkurangan, rakyat jelata mula menyertai pasukan Kokumin Giyū Sentōtai (国民義勇戦闘隊) untuk terus mempertahankan tanah air mereka daripada diserang USA.

Tak kira tua muda lelaki atau perempuan, dari budak kecil sehingga ke orang tua semua dimobilisasikan. Dengan senjata yang daif seperti pedang buluh, mereka bersedia berkorban demi kesucian pertiwi.

USA pula sudah hilang semangat perang selepas Pertempuran Okinawa (April-Jun 1945). 100,000 askar Jepun dan 13,000 askar USA terkorban dalam pertempuran yang mengambil masa 3 bulan tersebut. Pulau Okinawa tak besar mana, tapi begitu ramai orang Jepun sanggup mati semata-mata untuk menghalang kemaraan USA.

USA tak faham kenapa orang Jepun lebih rela mati daripada menyerah diri. Bagi orang USA, lebih afdal untuk menyimpan nyawa. Pihak USA menjangkakan 250,000 askar USA perlu dikorbankan untuk mengalahkan Jepun.

Orang USA tak sanggup buat pengorbanan sebegitu. Maka mereka “terpaksa” guna bom nuklear (ada juga teori yang mengatakan penggunaan bom nuklear adalah untuk menggertak Soviet Union yang juga cuba menakluk Jepun).

Keekstriman orang Jepun ini sangat berbeza dengan sikap segelintir orang kita yang kata (dengan bangganya) dialah orang pertama yang akan larikan diri kalau ada apa-apa berlaku kepada negara kita.

Kenapa orang Jepun boleh jadi se-ekstrim itu? Tentu ia berkaitan dengan sifat bangsanya. Dan sifat bangsa Jepun ni boleh difahami melalui budaya popularnya.

Itu saya cerita kemudian.


Korupsi – Amerika Pun Kaki Songlap Duit

Bandar Miami sangat terkenal dengan bangunan pencakar langit, pantai serba mewah dan Horatio Caine. Tetapi ada satu sisi pasal Miami yang ramai tidak tahu. Bandar ini sedang berlumba dengan kota Madrid untuk meminang orang-orang kaya di Amerika Selatan.

Umumnya, negara-negara Amerika Tengah dan Selatan sudah lama terbelαh dengan krisis dan kemelut. Ribuan golongan hartawan sedang lari meninggalkan Venezuela yang teruk dihimpit pemerintahan Nicolas Maduro (Herrera & Kurmanaev, 2021).

Isu sosioekonomi sama sedang membelenggu Brazil dan Colombia, masing-masing terikat dengan kepimpinan Jair Bolsonaro dan Ivan Duque Marquez (Londono, et al., 2022).

Kira hampir setiap negara Amerika bawah Amerika Syarikat boleh kata buat perangai memindahkan sejumlah wang sangat banyak ke luar negara.

Lubuk duit mereka selama ini adalah Miami. Lambakan orang kaya di bandar ini memberi sedikit tekαηαη pada populasi tempatan.

Buat seketika waktu, kerajaan negeri Florida sangat suka pada keadaan ini. Parti Republikan menggunakan pendekatan cukai rendah (untuk menarik pelabur dan mengekalkan minat rakyat). Namun imbangan bekalan dan permintaan tetap menjadi penentu harga.

Dan saban dekad, kos sara hidup Miami berada di luar kemampuan rakyat tempatan… dan sekarang di luar kemampuan hartawan Latin (Minder, 2022).

Jadi para hartawan ini mula mencari alternatif selain Miami. Cari punya cari, akhirnya ada sebuah kerajaan menyediakan Visa Emas. Syarat kelayakan visa ini adalah pembelian hartanah bernilai AS$550,000.

Penghijrahan Beramai-Ramai

Apabila orang kaya bosan dengan negara sendiri, mereka serba mampu cari negara lain. Itu beza antara “orang kaya” dan “orang miskin”. Mereka barangkali tiada cita-cita politik di negara asing.

Jadi keluar nikmati keindahan sahajalah. Berzaman-zaman mereka bergantung pada Miami. Sekarang mereka beralih ke Madrid pula dengan adanya Visa Emas daripada kerajaan Sepanyol.

Datangnya orang kaya daripada Latin pun bukan sekadar menonong masuk. Mereka membina platform dengan perniagaan-perniagaan bersyarikat. Ada yang menubuhkan syarikat media.

Tambah pula bahasa mereka sama, dibezakan dengan lenggok-lenggok loghat sahaja. Memang mudahlah kerja. Ada yang siap jual hartanah di Miami untuk berpindah ke Madrid.

Lebih kurang 200,000 rakyat Venezuela sekarang sudah mendarat di Sepanyol. 200,000 hartawan yang mengangkut harta kekayaan luar biasa mereka. Pembaca tidak boleh memperlekeh jumlah ini.

Jika setiap seorang membawa sekurang-kurangnya AS$1 juta, cuba buat matematik sendiri – berapa bilion Venezuela hilang kerana migrasi mereka?

Bercakap pasal penghijrahan ke Madrid, sekarang cuba bayangkan pula – berapa bilion sudah dibelanjakan di Miami.

Lubuk Duit Meniup Angin Politik

Jujurnya Amerika Syarikat dan Sepanyol boleh kata macam peniaga pun ada. Mereka berniaga hartanah. Mereka berniaga perkhidmatan. Kedua-dua negara ikut undang-undang. Mereka sudah lama merancang. Venezuela saja yang lalai. Tetapi ada satu benda kena berwaspada. Hartawan biasanya cenderung ke arah haluan kiri dalam lembah politik.

Walaupun tiada cita-cita politik, anugerah kerakyatan memberikan mereka hak mengundi. Jadi suara mereka boleh mempengaruhi politik tempatan, jika semakin ramai diberi berkat demokrasi. Tetapi kalau fikir balik, itulah namanya demokrasi yang mengimbangi suasana politik negara.

Dengan imbangan ini, ekonomi boleh membangun dengan pesat. Dan hasil daripada kepesatan ini, datangnya orang-orang kaya yang lari daripada negara asal… datang sebagai pelabur, datang sebagai pedagang, datang sebagai peniaga.

Situasi ini agak ironi juga. Seolah-olah kegagalan negara merdeka membuatkan rakyat cari balik bekas penjαjαh. Pahit untuk diterima. Lagi susah untuk dinafikan. Hakikatnya, setiap kerajaan mesti bertanggungjawab pada amanah. Kalau tidak, memang gagang pulang ke sirihlah jawabnya.

RUJUKAN:

Herrera, I., & Kurmanaev, A. (2021, November 23). In Venezuela’s Flawed Vote, Maduro Shows One Way to Retain Power. The New York Times.

Londono, E., et al. (2022, Januari 4). Leftists Are Ascendant in Latin America as Key Elections Loom. The New York Times.

Minder, R. (2022, April 2). Madrid Rivals Miami as a Haven for Latin Americans and Their Money. The New York Times.


Tenggelamnya Atlantis: Deruan Ombak Yang Tenggelamkan Peradaban Minoan

LAUT AEGEAN bagaikan sebuah tasik yang luas, hampir sahaja dikelilingi daratan. Di bahagian barat dan utaranya nun terbentang tanah besar Eropah; di arah timur pula Asia Minor manakala ke arah selatan pula ialah kepulauan Crete yang memisahkan ia dari lautan Mediterranean. Sepanjang pesisiran Aegean pula dicorakkan dengan teluk-teluk semenanjung, dan bertaburan ratusan pulau-pulau di persekitarannya. Ini adalah sebahagian mukabumi yang mengalami iklim panas sederhana dengan hujan musim sejuk serta musim panas yang kering. Di sinilah peradaban Barat bermula, di pulau Crete, terletak di persimpangan Eropah dan Afrika, menjadi lokasi antara permulaan tamadun awal kemanusiaan yang agung.

Dengan meniru peradaban jiran mereka di Mesir Kuno pada permulaannya, penduduk awal Crete secara beransur-ansur berkembang sehingga ke Zaman Gangsa selepas 3000 Sebelum Masihi. Untuk beberapa ratus tahun setelah itu, kemajuan mereka agak perlahan tetapi menjelang 2000 SM, mereka telah membentuk satu ketamadunan yang unik dan gemilang. Di pesisiran, dengan akses kepada kapal dagang, industri membangun pesat dengan pengeluaran tembikar dan tukangan logam yang menjadi permintaan dagangan yang tinggi pada era itu. Disebabkan kemahiran mereka sebagai bangsa maritim, kemahiran nautikal dan keberanian merentas lautan, penduduk Crete memonopoli pengangkutan laut dan perdagangan maritim serta menjadi mewah dan berkuasa. Kota-kota besar dan megah dibina, malah di Knossos, ibukota kerajaan ditubuhkan yang bukan sahaja melingkungi pulau Crete, tapi banyak kepulauan jiran lain juga di  Laut Aegean. Kerajaan maritim kepulauan ini digelar Empayar Minoan, nama yang berasal dari raja lagenda mereka yang dikenali sebagai Minos.

PERADABAN TAMADUN YANG GEMILANG

Walaupun merupakan salah satu ketamadunan yang agung di zaman peradaban silam yang lain, tiada langsung yang dapat diketahui dari tamadun ini – termasuk kewujudannya – sehinggalah pada awal abad ini di mana Sir Arthur Evans, seorang pakar arkeologi Inggeris, memulakan penggalian ekskavasi di tapak purba Crete dan menemui bukti kewujudannya. Untuk tempoh 60 tahun berikutnya, para pakar arkeologi telah melengkapkan teka teki berkenaan sejarah Crete yang hilang, mengembalikan semula sejarah tamadun yang gemilang dan sofistikated ini yang menguasai di kepulauan rantau Laut Aegean dan berkembang di serata Lautan Mediterranean seribu tahun sebelum Pericles dan Zaman Keemasan Klasikal Yunani.

Namun begitu, kejatuhan dan kemusnahan dramatik pengaruh Minoan serta tamadunnya terus menjadi satu misteri. Kehancuran Minoan mungkin sahaja bukan dari pemberontakan atau pencerobohan anasir luaran. Tidak ada ketamadunan lain (termasuk Mesir Kuno yang tidak memiliki kekuatan maritim, mereka adalah kerajaan daratan ketika itu -) di rantau Mediterranean yang memiliki sumber dan kekuatan maritim untuk menewaskan kaum Minoan serta memusnahkan empayar mereka. Jadi apakah punca kemusnahan total sebuah tamadun yang agung dan terkehadapan itu?

Jika perbuatan manusia bukan punca kejatuhan dan kemusnahannya, hanya kemungkinan bencana alam yang dahsyat sahaja mampu menjadi faktornya. Kejadian bencana alam itu mempunyai keupayaan memusnahkan sumber dan kota-kota Minoan sampai ke tahap ia tidak mampu untuk pulih kembali.

KEMUSNAHAN DARI BENCANA ALAM SEMULAJADI

Bukti kemusnahan akibat bencana alam memang wujud. Pada abad 1600 SM,  gunung berapi Santorin, sebuah pulau di utara Crete, meletus dengan dahsyat menghamburkan jutaan tan asap dan habuk gunung berapi ke atmosfera, menghasilkan gegaran  atmosferik & tsunami besar yang terhasil turut dikenali “ombak gadang”. Menerusi kaedah ‘radiocarbon dating‘ ke atas sisa kayu dan gigi manusia yang ditemui di tapak kota purba yang tertimbus lapisan debu volkanik dekat Pulau Santorin oleh Professor A. G. Galanopoulos dari University of Athens mendapati letusan dahsyat Santorin bermula sekitar 1450 – 1480 SM.

Bukti arkeologi juga mengesahkan sekitar tahun 1480SM, beberapa bencana alam seperti gempa bumi turut memusnahkan istana-istana mewah Minoan dan membawa kepada perubahan drastik yang menyebabkan kepupusan tamadun Minoan. Kemusnahan utama sebagaimana pendapat diterimapakai kini, adalah letupan dahsyat gunung berapi Santorin yang sebelum dan selepas letusan diikuti beberapa siri gempa bumi yang teruk. Bagi menggambarkan keadaan kemusnahan alam ini, perlu diterangkan mengenai lokasi geologi dan sejarah kawasan ini.

KESAN KEKUATAN GUNUNG BERAPI

Beberapa gugusan pulau kecil membentuk gunung berapi Santorin adalah sebahagian rantaian kepulauan dipanggil Cyclades, utara Crete. Beberapa pulau volkanik lain yang berada di gugusan yang sama sehinggalah ke Pulau Methana di pesisir Peloponnesus. Garisan lingkaran volkanik yang lain turut menjalar ke arah utara-selatan, mengikut pesisiran Asia Minor. Dari semua kepulauan volkanik ini, hanya 2 iaitu Santorin dan Nisyros, telah meletus mengikut catitan sejarah.

Santorin dahulunya sebuah pulau volkanik yang besar berketinggian 5000 kaki. Saki baki pulau Santorin telah berpecah kepada Pulau Thera (letusan Santorini juga dikenali letusan Thera / Therasian – Pandangan Reza Shah) dan Pulau Therasia serta sebuah pulau kecil, Aspronisi.

Kemusnahan akibat letupan dahsyat Santorin di kurun 15SM jelas menyamai letusan Krakatoa yang berlaku pada 26 Ogos 1883 di Selat Sunda, Indonesia. Kita hanya mengetahui serba sedikit mengenusi letusan gunung berapi Santorin, tetapi banyak analogi perbandingan dapat dilakukan berdasarkan kejadian letusan Krakatoa, yang tercatat sempurna dalam rekod sejarah kini.

PERIUK API GERGASI

Kita tahu misalannya, bila Krakatoa meletup pada tahun 1883 Masihi, keseluruhan utara pulau berkenaan hancur musnah melibatkan kemusnahan 10 batu persegi permukaan pulau dengan anggaran 700 kaki kepada depresi ke dalam laut dengan kedalaman lebih 900 kaki di bawah permukaan laut. Bunyi letusan Krakatoa boleh didengar 3000 batu jauhnya dan lautan sekeliling dipenuhi habuk dan sakibaki lava serta puing-puing letusan. Dianggarkan sekurang-kurangnya 1 kubik batu bahan-bahan letusan dihamburkan ke ketinggian lebih 17 batu jauhnya ke udara dan habuk-habuk ini ditiup angin serata dunia sehingga menjejaskan kesan cahaya mentari di langit dan kualiti udara global bertahun lamanya. Kuantiti habuk volkanik berkumpul hinggap di dek kapal-kapal laut sejauh 1600 batu jauhnya. Letusan Krakatao turut menghasilkan bencana tsunami berketinggian lebih 100 kaki dan memusnahkan 295 pekan serta kampung Jawa Barat dan di Selatan  Sumatra dan memakan korban seramai 36,380 orang.

Letusan Santorin berkemungkinan amat mirip Krakatoa, tapi melebihi beberapa kali ganda kekuatannya. Letusan volkanik ini dianggap sebagai berasal hidromagnetik. Letusan volkanik jenis ini bermula apabila laut sejuk menyusup masuk ke ruang-ruang lava di bawah tapak Santorin. Apabila berlaku percampuran air laut yang sejuk dengan lava menghasilkan tekanan wap stim yang akhirnya meletupkan permukaan gunung berapi. Bila letusan berkenaan hilang beransur-ansur kekuatannya, permukaan gunung Santorin ditelan bumi akibat berlaku lohong kosong di bawah tapak gunung berkenaan menghasilkan depresi daratan melurut ke bawah permukaan bumi dipanggil kaldera di lautan.

Bila berlaku kaldera, secara sekaligus 15 kubik batu air laut memenuhi ruang ini dan terhasillah gelombang air laut di mana berketinggian hampir ratusan kaki. Jumlah air yang melimpah ini berterusan sepanjang Laut Aegean. Beberapa tsunami gergasi  terhasil di seluruh laut Aegean dan timur Mediterranean dengan kelajuan 350 batu sejam. Gelombang atmosferik dari letusan berkenaan dan kejadian dasar laut yang runtuh turut menghasilkan tsunami susulan. Tidak syak lagi, tsunami-tsunami gergasi ini amat tinggi saiznya dan membadai memusnahkan hampir kesemua kota Minoan di pesisir Crete serta sekitar gugusan pulau Cycladic.

DINDING BUMI MENGHAMBUR KELUAR

Dari kebanyakan istana-istana indah dan penempatan Minoan di utara dan timur Crete, hanya Knossos sahaja yang selamat dari kemusnahan tsunami. Knossos terletak jauh ke daratan pulau Crete dam dipisahkan dari laut dengan siri banjaran bukit bukau. Mahligai Knossos pula nampaknya menjadi mangsa kemusnahan dari siri gempa bumi yang berlaku beberapa kali sebelum dan selepas letusan Santorin.

Kerja-kerja arkeologi di sekitar gugusan kepulauan Aegean telah menemui bukti anggaran saiz dan kesan-kesan tsunami ini. Di pulau Anafi, 15 batu di timur Santorin terdapat lembah dengan tanah tinggi berketinggian 820 kaki, hasil lapisan dasar laut sedalam 15 kaki ditemui. Di tapak arkeologi di Pulau Amnisos, Professor Spyridon Marinatos, tokoh arkeologi Greece terkemuka menemui bukti kesan bangunan purba pesisir yang telah dihanyutkan ombak besar. Dalam tapak asas dan ruang tapak berkenaan dia menemui sebahagian besar kuantiti lapisan lumpur serta pasir lautan.

Di lokasi di pulau yang sama, bukti tambahan kesan tsunami ditemui dari villa (rumah purba) fresco. Sebahagian besar dinding dan sisi bilik serta struktur telah runtuh / tenggelam dalam keadaan yang agak pelik. Dinding menghala keluar dan beberapa batu monoliths seberat beberapa tan dan bersaiz 6 kaki panjang serta 3 kaki lebar telah terkeluar dari kedudukan asal atau hilang begitu sahaja. Ini merupakan kesan-kesan struktur binaan yang ditarik air ke arah laut.

Pakar seismologi percaya bahawa pada zaman silam, Crete telah menghadapi anggaran 3 kali gempabumi setiap 100 tahun. Siri-siri gempa bumi ini diikuti gempa bumi susulan memusnahkan kebanyakan istana dan mahligai Minoan di Crete sepanjang sejarah peradaban Minoan. Kemusnahan besar yang pertama ke atas Mahligai Knossos dari gempa bumi pada 1720 SM dan ia dibina semula sehinggalah dimusnahkan kembali oleh beberapa siri gempa bumi pada kurun ke  14 Sebelum Masihi.

Sir Arthur Evans, dalam penggaliannya di Knossos, menemui bukti kemusnahan melampau yang diakibatkan oleh gempa bumi yang berlanjutan. Secara spesifik dia menemui banyak rumah kediaman Minoan yang rosak akibat bongkah-bongkah batu besar, struktur rumah terpisah sejauh 20 kaki dari posisi asal. Malah ketika Evans masih di Crete, sebanyak 2 kali gegaran gempabumi boleh dirasai, diselangseli bunyi gegaran yang kuat naik dari dalam tanah ke daratan seperti bunyi dengusan lembu jantan.

Menurutnya, terdapat hubungkait antara lembu jantan yang disembah kaum Minoan dan gegaran bumi. Poseidon, dewa kegemaran kaum Minoan bukan sahaja Dewa Laut, malah juga pencipta gempa. Dewa Bumi mengikut kepercayaan Minoan pula, menyimpan seekor lembu jantan di bawah permukaan daratan dan sekali sekala jika Dewa marah, akan melepaskan lembunya untuk menggegarkan bumi.

KETAKSTABILAN GEOLOGI

Kekerapan aktiviti seismik di rantau ini dapat dijelaskan dengan pengetahuan geologi terkini mengenai pembentukan strukturnya. Menurut teori berkenaan, seluruh bahagian Barat dan Selatan Greece berada di persimpangan 2 zon kerahan kerak dimana pentas benua Eurasia berpisah dari Afrika memandangkan dua benua ini perlahan-lahan bergerak.

Kerahan utama yang melalui kawasan Laut Timur Mediterranean sepanjang selatan pesisir Crete adalah sebahagian sambungan zon pemisahan Jordan, satu lagi kerak pemisahan muncul di Semenanjung Arab yang menolak ke arah blok benua Eurasia.

Kerana sistem tektonik yang tidak stabil ini, seluruh kawasan Kepulauan Aegean termasuk ke dalam sebahagian dari zon aktif seismik di dunia. Gunung berapi Santorin dan Aetna serta banyak lagi gunung berapi yang telah dorman atau tiada lagi adalah warisan aktiviti seismik dan tidak syak lagi pernah meletus banyak kali sepanjang kewujudan geologikalnya.

TEORI BARU MENGENAI ATLANTIS

Baru-baru ini ada pendapat menyokong bahawa kepulauan Santorin, Crete dan sebahagian pulau di Aegean adalah benua mitos Atlantis yang hilang sebagaimana yang diterangkan oleh Plato dalam kisahnya. Teori ini kemudian ditambah dengan kemajuan sebuah peradaban yang terkehadapan di Atlantis sebagaimana yang digambarkan Plato – berkemungkinan adalah tamadun Minoan dan Santorin pula dahulunya sebahagian daripada kota-kota mewah metropolis Minoan yang dimusnahkan oleh letusan gunung berapi dan ditelan tsunami.

ADAKAH PARAS LAUT NAIK DAN MENELAN ATLANTIS

Kerja-kerja arkeologi terkini di pulau Santorin mendapati wujudnya sebuah kota Minoan purba berusia 3500 tahun yang ditenggelami hampir separuh ke dasar laut. Kerja penggalian yang dilakukan oleh University of Athens menemui rumah kediaman Minoan dari rumah setingkat, 2 tingkat hingga 3 tingkat serta pelbagai artifak Minoan yang lain. Ketiadaan tengkorak atau rangka manusia di tapak kota itu menyatakan bahawa penghuni kota mendapat amaran awal sebelum letusan berlaku dan sempat meninggalkan pulau berkenaan.

Samada Santorin dan penempatan Minoan yang lain di kepulauan Aegean merupakan sebahagian dari tamadun Atlantis yang hilang belum dapat dipastikan sepenuhnya. Lagenda Atlantis sebagaimana lagenda lainnya tidak dapat disahkan kerana hanya berdasarkan cerita dongeng rakyat dari mulut ke mulut.

Kemungkinan bahawa Atlantis atau sebahagian kota-kota utamanya tenggelam akibat oleh paras lautan yang meningkat naik tidak boleh ditolak. Yang pastinya, kenaikan paras lautan berlaku di seluruh dunia dan melibatkan semua lautan serta laut dalam. Kesannya ketinggian paras lautan turut melibatkan Lautan Mediterranean disebabkan ia bersambung dengan lautan Atlantik melalui selat kecil Gibraltar.

Paras laut telah berubah sepanjang 20 000 tahun lalu disebabkan kecairan glacier dan kecairan ais dari kutub utara dan selatan. Ini secara drastik mempengaruhi kandungan air di lautan & kadar peningkatan air laut. Pada penghujung 20 000 tahun setelah dunia menuju ke era setelah Zaman Glacier Wisconsian, glacier telah mencair dan mengecil ke utara serta kadar ketinggian laut meningkat lebih 270 kaki.

Dari 8000 SM hingga 3000SM, laut telah meningkat secara mendadak hingga 18-21 kaki berbanding masa sekarang. Ketika 1600 Sebelum Masihi, kadar ketinggian paras laut meningkat, kemudian menurun ketika musim antara glacier yang singkat. Pada 700SM, kadar ketinggian paras laut Mediterranean dalam 12-15 kaki lebih rendah dari paras sekarang & pada 800 Masihi, paras laut meningkat 7 kaki persegi di bawah paras laut sekarang.

Namun begitu, paras laut kembali meningkat tahun demi tahun sejajar dengan kecairan ais di kutub & meningkat dalam kadar 1.15 millimeter setiap tahun. Ini adalah anggaran konservatif yang dibuktikan menerusi penemuan arkeologi, hutan yang ditenggelami air dan kesan bukti tidak langsung.

MINOAN DIHENTAM GEMPA BUMI

Kenaikan paras laut telah menenggelamkan bayak kawasan rendah berhampiran pesisir pantai di Lautan Mediterranean & sebahagian kota pesisir. Banyak penempatan pesisir Minoan di Laut Aegean telah ditenggelami air atau ditemui separuh tenggelam ke dasar laut. Dianggarkan pada kurun ke 15 SM, pada masa letusan Santorin berlaku, paras air laut kurang dari 12 kaki berdasarkan paras laut sekarang.

Kota purba Minoan yang ditemui separuh tenggelam di Santorin mungkin pernah ditenggelami air laut yang meningkat naik (tsunami) diikuti pula dengan tanah runtuh (akibat gegaran letusan) serta gempa bumi susulan. Namun begitu, keadaan tapak kota dan bangunan yang terpelihara di Santorin menolak kemungkinan tanah runtuh sebagai salah satu faktor.

Di kawasan lain di Mediterranean, kesan bukti peninggalan kota-kota purba kawasan pesisir ditenggelami air telah ditemui. Kenaikan paras laut bagaimanapun tidak akan dapat menenggelamkan kawasan benua daratan yang luas, seperti kisah Atlantis yang diceritakan Plato. Lagipun, kenaikan paras laut adalah secara berkala dan bukan hanya dipengaruhi masalah bencana semulajadi.

Apa yang dapat dipastikan, letusan gunung berapi dan siri limpahan tsunami sahaja tidak memusnahkan kesemua peradaban Minoan. Kota dan penempatan Minoan yang jauh dari pesisir nampaknya terselamat dari kemusnahan letusan Santorin dan beberapa siri tsunami yang membadai sebahagian besar kota serta penempatan pesisir Minoan yang lain di seluruh laut Aegean. Namun kejadian bencana Santorin adalah satu punca tragedi permulaan kejatuhan empayar maritim purba ini.

Bagi penduduk Minoan di Crete, beberapa kejadian gempa bumi selama 200 tahun berturutan melemahkan lagi kebangkitan empayar ini. Usaha pemulihan empayar Minoan dengan pembinaan kota-kota yang musnah sebelum ini terbantut ditambah pula keperitan membina kembali kemegahan peradaban mereka oleh pemerintah. Debu-debu volkanik dari Santorin telah merosakkan tanaman, membuatkan tanah pertanian menjadi tidak subur dan berlaku era krisis kekurangan sumber makanan yang terlalu teruk.

Kenyataan bahawa kemusnahan tamadun Minoan secara langsung berpunca dari letusan Santorin, habuk-habuk volkanik dan beberapa siri tsunami telah terbukti dengan penemuan lain. Didapati bahawa pada 1400 SM, terdapat migrasi besar-besaran penduduk Minoan ke timur pulau Crete. Kawasan ini telah selamat dari kesan langsung letusan Santorin dan dimana ia sesuai menjadi kawasan pertanian.

Penghijrahan besar besaran oleh penduduk Minoan Crete dan penghuni Minoan di gugusan kepulauan Aegean ke tanah besar Greece dan Peloponnesus turut berlaku pada masa itu. Pelarian Minoan yang berhijrah ke tanah besar Greece telah memperkenalkan adat budaya mereka, kesenian dan kemahiran maritim Minoan kepada penduduk asal Greece iaitu Yunani Mycenae.

Orang Yunani Mycenae dari Peloponnesus pada masa itu kini telah menjadi satu kuasa baru di zaman Yunani purba. Mengambil peluang kejatuhan dan kelemahan dinasti Minoan di Crete, dinasti Mycenea menjajah Knossos dan keseluruhan pulau Crete. Pada sekitar 1400 SM, kebangkitan tamadun Yunani Mycenea bermula di Greece, turut mengadaptasi beberapa kemajuan peradaban dari Minoan.

Dengan kehadiran tamadun Mycenae, huruf penulisan tercipta dan rekod sejarah Greece Era Purba mula ditulis. Peradaban tamadun Minoan, yang dimusnahkan oleh letusan Santorin, siri-siri tsunami, gempa-gempa bumi susulan akhirnya melalui era kejatuhan, kemerosotan, menyembah bumi dan lenyap ditelan zaman bersama keunikan identiti Minoannya.

RUJUKAN: 1) Artikel asal: Pararas-Carayannis, George. The Waves That Destroyed the Minoan Empire. Sea Frontiers, Vol 19, No. 2, p. 94

2) Pararas-Carayannis, George. The Destruction of the Minoan Civilization. Encyclopaedia Grollier, Science Supplement, pp 314-321

3) Perennial Atlantis, Sea Frontiers, Vol. 18, Nos. 1 & 2

4) Dokumentari BBC – Atlantis: End of the World Birth of A Legend


Suku Darkhad: Pemelihara Warisan Genghis Khan

Darkhad merupakan satu suku Monggol yang hidup di wilayah utara Monggolia. Secara khusus, suku ini menetap di Ulaan-Uul, Renchinilkhumbe, Tsagaannuur, dan Bayanzurkh di Khovsgol, Monggolia. Tiga daripada empat daripada ini merangkumi sebahagian daripada Lembah Darkhad, yang dinamakan sedemikian bersempena nama suku tersebut. Darkhad mengamalkan gaya hidup nomad dan masih mewarisi tradisi turun-temurun. Lebih daripada itu, mereka turut berperanan memelihara relik-relik Genghis Khan sejak sekian lama.

LATAR BELAKANG SUKU DARKHAD

Darkhad dipercayai sebagai keturunan Bo’orchu dan Muqali, dua orang panglima Genghis Khan yang diberikan penghormatan untuk menjaga makam Khan Agung itu sesudah kematiannya pada tahun 1227M. Walaupun lokasi sebenar mak4m Genghis Khan kekal rahsia tanpa seorang pun mengetahui, Darkhad tetap jua memelihara relik-relik beliau.

Walau bagaimanapun, hanya segelintir sahaja anggota suku Darkhad yang terlibat dalam tradisi tersebut. Kebanyakan anggota suku yang lain mengerjakan hal-hal lain bagi melangsungkan hidup. Ramai juga mengekalkan gaya hidup nomad dan bergantung hidup pada ternakan haiwan.

Suku Darkhad hidup dalam ger (atau yurt dalam bahasa Monggolia), yang boleh didirikan dan dibongkar dengan mudah. Penggunaan ger ini dikira amat efisien memandangkan suku Darkhad perlu berpindah-randah mencari kawasan subur.

Bagi anggota suku Darkhad yang bertanggungjawab memelihara relik-relik Genghis Khan, pada hari ini tugas tersebut dijalankan di Mausoleum Genghis Khan yang terletak di Ordos, Monggolia Dalam.

Namun, keadaan sedemikian hanya bermula pada era kebelakangan memandangkan mauseloum tersebut baru sahaja dibina pada kurun ke-20 sedangkan suku Darkhad sudah pun menjadi pemelihara relik Genghis Khan sejak 800 tahun yang lalu.

RELIK-RELIK GENGHIS KHAN

Sebelum kompleks permakaman tersebut dibina, relik-relik Genghis Khan disimpan di dalam lapan buah ger putih. Anak keempat Genghis Khan, iaitu Tolui (bapa kepada Kublai Khan) merupakan individu yang memulakan tradisi pemeliharaan relik ini. Menurut sumber tempatan, Kublai Khan inilah yang kemudiannya membina lapan buah ger terawal bagi menyimpan relik-relik Genghis Khan dan untuk tujuan itu, kira-kira 500 buah keluarga dari suku Darkhad dipilih bagi memelihara relik-relik keramat berkenaan.

Menurut kepercayaan masyarakat Monggol, walaupun jasad seseorang itu sudah mat1, r*hnya masih terus hidup secara khusus dalam barangan milik si m4ti. Oleh kerana itu, relik-relik Genghis Khan tidak dipandang sebagai barangan biasa, sebaliknya ia menyimpan ruh Khan Agung itu sendiri.

Terdapat pelbagai macam relik yang disimpan di dalam ger tersebut. Antara relik paling utama adalah Suledu, iaitu senjata yang bentuknya seperti trisula. Menurut legenda, pada suatu ketika semasa pasukan Genghis Khan mengalami kekalahan, beliau memanjatkan permohonan meminta pertolongan daripada dewa-dewa. Secara tiba-tiba, muncul suatu cahaya yang menyilaukan di dada langit dan tanpa semena-mena, Suledu hadir berapungan di atas kepala para t3ntera.

Genghis Khan lantas memerintahkan para panglimanya untuk mengambil senj4ta tersebut, namun tiada seorang pun yang berjaya. Maka, Khan Agung mengangkat sumpah untuk meng0rbankan 1000 ekor kuda dan 10 000 ekor kambing khas untuk senj4ta itu. Setelah itu, barulah Suledu berjaya diturunkan.

Satu lagi relik yang mungkin tersimpan di dalam geri ini adalah sehelai bulu unta yang kononnya menyimpan nafas terakhir Genghis Khan. Menurut kepercayaan tradisi, semasa Genghis Khan sedang bertarung dengan maut di perbaringannya, seorang dukun mencabut sehelai bulu dari dahi unta jantan putih lalu meletakkannya di dalam mulut Khan Agung itu.

Selepas bulu tersebut ‘menyedut’ nafas terakhir Genghis Khan, ia diletakkan di dalam sebuah uncang dan berkemungkinan uncang tersebut disimpan di dalam sebuah ger yang dipelihara oleh suku Darkhad.

PERM4KAMAN GENGHIS KHAN

Berkurun-kurun lamanya, relik-relik Genghis Khan terus disimpan di dalam kesemua ger yang dibina dan dilindungi oleh suku Darkhad. Hanya pada tahun 1954, barulah sebuah bangunan didirikan bagi menggantikan kefungsian lapan buah ger putih itu.

Pembinaan tempat keramat ini berjaya disiapkan dua tahun kemudian, namun ia dihancurkan semasa berlakunya Revolusi Budaya. Tidak lama kemudian, Permakaman Genghis Khan dibina semula pada awal 1980an. Tentunya, suku Darkhad terus berkhidmat sebagai pemelihara relik-relik Genghis Khan.

Pada tahun 2005, kerajaan berhasrat untuk melakukan pengubahsuaian berskala besar pada kompleks perm4kaman tersebut. Walau bagaimanapun, suku Darkhad mendakwanya sebagai suatu cubaan untuk menjadikan tempat keramat itu sebagai taman teman yang bertujuankan pelancongan.

Pun begitu, mereka hanya berhasil menangguhkan pelaksanaan perancangan itu tanpa dapat menghentikannya. Kerja-kerja pengubahsuaian tetap juga diteruskan dan ia siap dalam tempoh dua tahun.

RUJUKAN :

Wu Mingren. (22 Februari 2019). The Darkhad: Guardians of the Soul of Genghis Khan. Ancient Origins. https://www.ancient-origins.net/history-famous-people/darkhad-0011527


Selama 10 Tahun, Tiada Bayi Lelaki Lahir Di Kampung Ini

Sebuah kampung
kecil di Poland, kampung Miejsce Odrzanskie telah menjadi tarikan di seluruh
dunia kerana tiada bayi lelaki yang lahir di kampung ini selama 10 tahun. New York Times menggelar keadaan ini
sebagai “strange population anomaly”.

Datuk bandar
menyatakan kampung ini mempunyai tarikan saintifik – mungkin dalam kalangan
ahli genetik untuk mengkaji fenomena pelik yang berlaku di kampung ini ketika
mengulas artikel yang diterbitkan oleh New
York Times itu. Penduduk kampung pun tidak tahu mengapa anomali ini boleh
berlaku tetapi ramai merasakan hal ini hanyalah kebetulan yang begitu ekstrim.

Anomali ini sama seperti melempar syiling. Apabila perempuan mengandung, dia akan melahirkan dua saja jantina – lelaki ataupun perempuan. Maka lelaki dan perempuan masing-masing mempunyai ½ kebarangkalian. Kita juga boleh anggap setiap kelahiran tidak dipengaruhi dengan kelahiran sebelumnya – ini bermaksud, seorang ibu yang melahirkan bayi perempuan bukanlah bermakna ibu lain akan dipengaruhi melahirkan bayi perempuan juga. Kebarangkalian melahirkan bayi dua bayi perempuan tanpa diselangi bayi lelaki mempunyai kebarangkalian sebamnyak ½ x ½ = ¼ . Maka, kalau kita kira kelahiran 12 bayi perempuan yang baru lahir baru-baru ini di kampung tersebut, maka kebarangkalian hal itu berlaku adalah sebanyak 1/4096. Hal ini sangat sukar dan ekstrim untuk berlaku.

Menurut pangkalan data daripada GeoNames, terdapat 200,000 kampung yang mempunyai fenomena seperti yang berlaku di kampung Miejsce Odrzanskie. Berdasarkan data ini, kita boleh jangka sebanyak 50 buah bandar yang mempunyai kelahiran 12 bayi perempuan secara berturut-turut. Antara sebab kampung Miejsce Odrzanskie menjadi popular ialah jangka masa 10 tahun itu. Satu dekad tiada bayi lelaki yang lahir. Ia tempoh yang cukup lama. Tambah lagi, kampung itu kecil – didiami hanya seramai 272 orang yang mempunyai kadar kelahiran tidak lebih dari seorang setahun. Sebab itulah ia menjadi perhatian antarabangsa.

Rujukan.


Sisi Gelap Industri Anime Yang Kita Tidak Tahu

Saya pernah menonton anime bersiri ‘Shirabako’ tidak lama dahulu tentang budaya industri animasi di Jepun. Satu animasi bukannya dihasilkan oleh seorang dua seperti komik, tetapi tiga buah bangunan.

Saya juga pernah membaca ‘Bakuman’ yang menggambarkan realiti pelukis komik di Jepun yang sangat meletihkan dan ‘exhausting’.

Saya ada beberapa rakan kenalan yang baru sahaja mendapat penerbitan komik di peringkat antarabangsa. Walaupun bayarannya agak lumayan, tetapi penghasilannya sangat meletihkan. Tetapi di Jepun lebih teruk – kerja teruk, gaji pun sangat rendah, malah ada yang tidak dibayar.

Anime mula memberikan kegilaan kepada warga U.S pada sekitar awal kurun ke-21. Sailor Moon, One Piece dan Pokeman yang mengepalai perubahan industri animasi di Jepun pada 2002 – 2017 telah membawa keuntungan $19 bilion setahun.

Salah satu daripada anime yang paling terkenal dan berpengaruh, Neon Genesis Evangelion akhirnya membawa kemunculan di Netflix pada bulan ini bagi menandakan mercu pencapaian anime di peringkat global.

Walau bagaimanapun, kejayaan anime telah menyelubungi realiti ekonomi yang membimbangkan. Ramai animator yang mengusahkan produksi anime-anime ini bekerja dalam keadaan yang membawa kepada bunuh diri.

Tekanan antara struktur industri yang kejam serta idealisme anime yang artistik telah memaksa animator untuk menderita demi kebaikan seni tanpa sebarang solusi yang dapat membantu mereka.

Anime hampir kesemuanya dilukis dengan tangan. Menghasilkannya dalam tempoh yang pantas menuntut keupayaan dan pengalaman yang tinggi – tonton Shirabako untuk mengetahui betapa letih dan terseksanya untuk menghasilkan anime.

Shigo Adachi, animator dan pereka watak untuk Sword Art Online – anime bersiri popular – menyatakan, masalah yang sering berterusan dalam industri animasi Jepun ialah kekurangan bakat untuk menghasilkan animasi tersebut.

Hampir 200 anime bersiri yang dihasilkan di Jepun setiap tahun namun realitinya tidak ramai animator yang berkeupayaan untuk menghasilkannya. Studio-studio animasi banyak bergantung pada freelancer yang tidak berbayar untuk menghasilkan anime-anime tersebut. Mereka sanggup tidak dibayar upah kerana kecintaan mereka kepada anime.

Pada peringkat awal penghasilkan anime, terdapat ‘in-between animator’ – biasanya dalam kalangan freelancer – yang bertanggungjawab untuk menghasilkan lukisan individu setelah pengarah menyiapkan papan-cerita (storyboard).

Kemudian, ‘key animator’ mengambil tanggungjawab menghasilkan rangka-rangka penting untuk setiap babak.

In-between animator hanya menerima 200 yen untuk setiap lukisan – sekitar RM7.60. Nilai itu mungkin tidak teruk sangat sekiranya animator dapat menghasilkan 200 lukisan setiap hari. Tetapi agak mustahil kerana satu lukisan pun telah memakan masa berjam-jam.

Itu pun belum tambah lagi kecermatan mereka dalam menghasilkan perkara-perkara halus dan terperinci (details) yang selalunya diabaikan oleh animasi-animasi Barat seperti makanan, seni bina dan landskap yang mengambil masa empat hingga lima kali lebih lama untuk disiapkan.

Menurut Adachi, sekiranya anime yang dihasilkan pun mempunyai pasaran dan mendapat perhatian yang tinggi seperti Attack on Titan, tidak banyak keuntungan yang diperoleh untuk animator – ia adalah masalah struktur industri anime. Menjadi animator bukanlah pekerjaan impian di Jepun. Sistem industrinya sperti piramid – orang di bawah hanya memberikan keuntungan kepada yang atas.

Kondisi pekerjaan animator agak teruk. Tertidur di atas meja kerja bukan perkara asing. Madhouse – sebuah studio animasi Jepun – baru-baru ini telah melanggar undang-undang buruh. Pekerjanya telah bekerja hampir 400 jam sebulan dan bekerja 37 hari tanpa cuti. Terdapat animator yang membunuh diri pada tahun 2014 telah bekerja lebih daripada 600 jam sebulan yang membuatkannya membunuh diri.

Salah satu sebab banyak studio menggunakan freelancer adalah kerana mereka tidak perlu risau dengan undang-undang buruh tersebut. Disebabkan freelancer adalah kontraktor bebas, syarikat boleh memberikan had waktu (deadline) yang mengarut dan teruk tanpa perlu mengeluarkan duit dan memberikan faedah.

Menurut Japanese Animation Creators Association, animator di Jepun memperoleh 1.1 juta yen setahun (sekitar RM42,000 setahun, RM3,500 sebulan) pada umur 20-an, 2.1 juta yen setahun (sekitar RM80,000 setahun, RM6,600 sebulan) pada umur 30-an dan meningkat ke 3.5 juta yen setahun (sekitar RM134,000 setahun, RM11,000 sebulan) pada umur 40-50 an. Paras kemiskinan di Jepun ialah 2.2 juta yen (RM84,000) – taraf kehidupan yang sangat tinggi.

Walau bagaimanapun, animator tetap bergelut untuk terus hidup. Terumi Niishi, seorang freelance dan game designer memperoleh banyak pendapatannya daripada animasi permainan video. Sebagai animator untuk anime, tidak banyak yang dia boleh dapat untuk makan saja. Boleh ikut lama Twitternya (@NishiiTerumi).

Terumi sendiri menyatakan, tidak kiralah sayang macam mana pun kita kepada anime, tidak digalakkan untuk bekerja dalam industri tersebut di Jepun kerana pekerjaannya terlalu berat dan tidak berbaloi.

Seorang animator dan pereka watak untuk anime One Punch Man yang tidak mahu namanya didedahkan menyatakan bahawa secara jujurnya dia sangat menderita bekerja sebagai animator. Dia bersyukur keluarganya tinggal di Tokyo, jadi dia dapat hidup bersama ibu bapanya. Sebagai in-between animator, dia cuma mampu memperoleh 70,000 yen sebulan (sekitar RM2,600 sebulan).

Sebelum menghasilkan sebuah anime, segala bajet dan kos untuk penghasilan anime tersebut mestilah murah – ini apa yang dipegang oleh banyak studio produksi. Keuntungan akan dibahagikan dengan rangkaian televisyen, penerbit manga dan syarikat permainan.

Penghasilan anime tidak pernah mengecewakan, sangat artistik dan cantik. Tengok saja filem animasi Your Name (Kimi No Nawa) yang ditayangkan pada tahun 2016 telah menjadi ‘biggest box office success’. Gambaran makanan dalam anime itu saja layak menjadi 10 makanan terbaik di Tokyo.

Sepanjang sejarah, barang cenderahati (merchandising) adalah keuntungan yang paling besar boleh dihasilkan berbanding rancangan bersiri ataupun filem. Tetapi setelah anime mendapat perhatian meluas pada peringkat global, tayangan anime itu sendiri telah menjadi sebahagian besar keuntungan. Tetapi masalah gaji dan bajet untuk pekerjanya masih belum diselesaikan.

Apabila syarikat Netflix mula memasuki pasaran, siaran televisyen, syarikat cenderhati dan perkhidmatan asing mendapat keuntungan, meninggalkan animator yang sedang bergelut dengan upah dan studio dalam keadaan bajet yang sentiasa kurang.

Laporan daripada 2016 Teikoku Databank mendedahkan bahawa lebih 10 tahun keuntungan yang diterima oleh 230 studio di Jepun hanyalah sekitar bawah 40%. Laporan itu turut menyatakan, kejayaan industri animasi di Jepun menuntut penambahbaikkan ekonomi yang memberikan kebaikan kepada animator dan perubahan struktur industri itu sendiri perlu radikal.

Menurut pengasas studio D’art Shtajio, Henry Thurlow menyatakan bahawa memberikan gaji yang tinggi kepada animator tanpa mengubah struktur industri animasi akan menyebabkan studio-studio animasi jatuh bankrup kerana bajet yang mendesak.

Animator Jepun telah memikul beban yang tidak dapat ditoleransi lagi hanya kerana untuk menghasilkan seni yang cantik untuk televisyen.

RUJUKAN:The dark side of Japan’s anime industry. https://www.vox.com/culture/2019/7/2/20677237/anime-industry-japan-artists-pay-labor-abuse-neon-genesis-evangelion-netflix


Objek-Objek Pelik Di Angkasa

Alam angkasa terlalu menakjubkan sampai bangsa-bangsa terdahulu melihat objek-objek biasa sebagai unsur ketuhanan yang wajib didewakan.

Agama dan sains walau bagaimanapun melihat Matahari dan Bulan jauh berbeza dan berfakta untuk dibandingkan dengan tanggapan mitologi seperti Mesir Purba, Norse, Rom dan Yunani.

Bagi yang tiada ilmu pengetahuan, gerhana pun akan ditakuti kerana menyangka kiamat sudah tiba.

Mungkin ada sebab kenapa objek-objek pelik ditemui pada zaman sekarang selama ini tersembunyi daripada pengetahuan mereka. Andainya tahu, mesti mereka di zaman-zaman terdahulu boleh hilang kewarasan.

Isyarat Radio Aneh

Sejak tahun 2007, Internet menggila dengan penemuan isyarat-isyarat radio di ruangan angkasa (Letzter, 2019). Katanya makhluk asing sedang cuba berkomunikasi dengan penduduk-penduduk Bumi.

Ada yang menyangka Amerika Syarikat atau khususnya Area 51 sedang menyembunyikan kandungan serba serius, bahawa armada besar kian menghampiri dunia ini.

Tetapi sebenarnya panjang isyarat-isyarat radio diterima tidak pernah melebihi satu saat pun tetapi dalam keadaan berulangan setiap 16 hari (Strickland, 2020). Mereka hanya beberapa mili-saat sahaja (Greshko, 2020).

Jika setiap satu isyarat berdurasi tiga mili-saat, saintis perlu mengumpulkan 333 isyarat untuk mendapatkan durasi satu saat.

Gelang Haumea

Nun jauh selepas Neptun ialah sebuah planet kerdil kesunyian di sebalik kegelapan angkasa. Haumea terletak 6.452 bilion kilometer daripada Matahari. Suhunya pula berada pada purata -241ºC, sememangnya sejuk dan mustahil untuk didiami.

Tetapi Haumea dulu pernah dihentam sebuah objek asing, yang membuatkan planet kecil ini berputar begitu laju.

Satu hari di Haumea hanya mengambil masa empat jam. Putaran laju ini juga memberikan Haumea bentuk yang janggal seperti telur (Space, 2018).

Tetapi hentaman ini juga menyebabkan sebuah lingkaran seperti gelang Zuhal (Weitering, 2019).

Bintang Terlalu Bekerdipan

Sebutir bintang di ruangan angkasa mempunyai bahan api tersendiri. Banyak bintang sebenarnya ialah proses penukaran hidrogen ke helium, yang menyebabkan pengeluaran tenaga memanaskan.

Jadi sebutir bintang akan “hidup” dengan konsisten. Tidak mungkin bintang boleh menguatkan atau mengurangkan api, kerana ia bukannya seperti enjin. Tetapi anehnya KIC 8462852 yang terletak 1,470 tahun cahaya di buruj Cygnus nampak macam boleh “slow” dan “power up” pula.

Keadaan ini terlalu pelik sampai bintang ini digelar WTF Star. Sebab ada masa ia terang – dan ada masa ia mengurangkan kecerahannya ke paras 22 peratus. Kekangan teknologi memustahilkan sesiapa pun untuk pergi ke sana untuk menyiasat, kerana sebuah kapal perlu 29.4 juta tahun untuk tiba di sana.

Tetapi pakar penyelidik berpendapat bahawa bintang ini mempunyai debu yang menyebabkan ia nampak cerah dan malap (Siegel, 2018).

Planet Tanpa Orbit

Mungkin bunyi pelik – sebutir planet tanpa orbit. Jadi planet ini pergi mana? Persoalan ini sangat baik, sebenarnya. Kerana ada risiko pertembungan kerana planet yang menjelajah ini.

Saintis membuat simulasi berdasarkan aktiviti bintang dan menganggarkan bahawa Bima Sakti mungkin mempunyai 50 bilion planet tanpa orbit (Thompson, 2020).

Ada planet yang lengkap dengan aurora pun – tetapi tanpa orbit, ia sememangnya tidak menepati fitrah semulajadi konsisten seperti planet lain.

RUJUKAN:

Greshko, M. (2020, November 4). Mysterious radio signal spotted in Milky Way for first time. National Geographic.

Letzter, R. (2019, Ogos 9). Mysterious, Ancient Radio Signals Keep Pelting Earth. Astronomers Designed an AI to Hunt Them Down. Space.

Siegel, E. (2018, Julai 20). Forget Alien Megastructures, New Observations Explain Tabby’s Star With Dust Alone. Medium.

Space. (2018, Januari 25). Haumea: Fast-Spinning Dwarf Planet.

Strickland, A. (2020, Februari 12). Mysterious radio signal from space is repeating every 16 days. CNN.

Thompson, A. (2020, November 10). Our Galaxy Could Have 50 Billion Rogue Planets, Just Doing Whatever the Hell They Want. Popular Mechanics.

Weitering, H. (2019, Mei 21). Scientists Reveal New Details of Dwarf Planet Haumea’s Elusive Ring. Space.


Kisah Santai Babi Hutan Dan Pelancong China

Sekumpulan pelancong asing dari China melawat sebuah perkampungan terpencil di salah sebuah negeri di Malaysia. Tujuan mereka melawat perkampungan tersebut bukanlah kerana reputasi kecantikan flora dan fauna di situ, tetapi mereka sering dimomokkan kisah pemburuan babi hutan di kawasan tersebut. Maka mereka membayangkan diri mereka sendiri memburu babi hutan di situ.

Masalahnya, kawasan tersebut tidak mempunyai babi hutan. Penduduk di situ menggaru kepala mereka bagaimana hendak menyakinkan pelancong tersebut.

Punyalah pujuk, mereka tetap tidak percaya dan menyangka bahawa penduduk di situ malas.

Penat hendak menyakinkan mereka, mereka berkumpul untuk bersidang mencari jalan penyelesaian.

Salah seorang daripada orang tua kampung tersebut mendapat ilham lalu berkongsikan pandangannya. Semua penduduk bersetuju dan mereka menggerakkan rancangan mereka.

Mereka dibahagikan kepada 2 kumpulan. Kumpulan pertama bertemu dengan kumpulan pelancong tersebut dan bersetuju membawa mereka memburu di hutan sekitar kampung mereka.

Terlebih dahulu, kumpulan kedua pula bergerak melalui jalan lain bersama senjata rahsia mereka.

Sampai di lokasi pemburuan, kumpulan pertama memberi isyarat rahsia kepada kumpulan kedua tanpa disedari kumpulan pelancong tersebut yang sudah ghairah hendak memburu.

Tiba-tiba kedengaran bunyi dahan-dahan pokok dan daun dilanggar berserta bunyi babi bertempik.

Apa lagi, kumpulan pelancong itu pun menembak babi-babi berwarna hitam yang bertempiaran tadi.

Maka puas hatilah kumpulan pelancong China tadi kerana berjaya memaksa penduduk tempatan tersebut membawa mereka pergi memburu babi hutan.

Dan tak lupa juga, pemilik babi hitam yang mendapat imbuhan besar hasil menjual babi-babinya untuk ‘pemburuan’ tersebut.

Pengajaran dari kisah di atas.

1. Ada orang yang bijak tapi bodoh. Sebab itu orang yang bersijil pun boleh diperbodohkan.2. Ada orang yang nampak bodoh tapi bergeliga.3. Orang yang kurang bekerja belum tentu malas, mungkin mereka lebih pandai menyiapkan kerja.

Oh ya, kisah kali ini adalah kisah benar. Lokasi dirahsiakan untuk melindungi penduduk kampung tersebut.


Radiohead: Epitomi Musik Art-Rock

Jika anda mencari rock band British paling berpengaruh, Radiohead antara nama yang akan keluar dalam carian anda.

Mereka adalah kumpulan rock yang berpegang kepada konsep art-rock.

Art rock adalah muzik yang awalnya dikategorikan sebagai cabang progressive rock.

Namun selepas itu ianya digelar art rock kerana lirik mereka yang lebih intelektual ataupun bereksperimen. Bahasa lebih canggih dia avant garde.

Ia masih diakui cabang daripada progresif rock tetapi progresif rock lebih menekankan bunyi instrumen berbanding dengan perkara lain.

Art rock adalah satu genre yang cuba mengubah fungsi rock daripada sekadar hiburan remaja menjadi satu wadah lebih intelek, kritikal, artistik dan ada nilai estetik.

Mereka suka bereksperimen secara konseptual dalam musik dan banyak terpengaruh dengan elemen seperti eksperimental rock,avant-garde, klasikal, dan jazz.

Mereka lebih menghormati seni persembahan, budaya dan masyarakat dengan penyampaian mesej yang lebih berat dalam lirik yang lebih estetik dan abstrak.

Antara artis yang memegang doktrin art rock adalah Genesis, King Crimson, Pink Floyd, Laurie Anderson, David Bowie, Brian Eno, The Velvet Underground, Frank Zappa dan Yes.

Biasanya, kumpulan-kumpulan art-rock ini menggemari musik yang lebih complicated dan conceptual.

Radiohead menepati ciri-ciri art rock walaupun ada yang berpendapat mereka hanyalah progressive rock macam band rock yang lain dalam genre tersebut.

Jadi, dalam generasi abad ke-21, Radiohead dianggap kumpulan art rock paling lengkap. Mereka ibarat satu mesin masa dan kamus pustaka muzik yang menggabungkan seni dari garis masa berbeza.

Kumpulan ini diasaskan pada tahun 1985 oleh pelajar Abingdon School di Oxford oleh Thom Yorke, Colin Greenwood, Ed O’Brien, Phil Selway, Hemingford Grey, Huntingdon,dan Jonny Greenwood.

Semangat persahabatan yang sangat kuat antara mereka antara perkara penting dalam penubuhan kumpulan ini.

Asalnya kumpulan ini digelar On A Friday sebab itu adalah hari mereka biasa bermain muzik bersama dan berlatih di bilik muzik.

Mereka menukar nama kepada Radiohead sebaik sahaja menjadi artis rakaman. Nama diambil daripadah jdul lagu Radio Head nyanyian Talking Heads dalam album True Story.

Namun begitu, pengaruh dominan mereka tidak begitu condong ke ara Talking Heads, sebaliknya lebih kepada Pink Floyd.

Dalam album pertama mereka, ianya lebih dipengaruhi oleh seperti R.E.M, dan Pixies. Mereka banyak bermain di pub serta gigs sekitar kawasan mereka pada awal penubuhan mereka.

Selepas beberapa band members mereka tamat pengajian di Universiti, mereka mulai menandatangani kontrak dengan label Parlophone pada 1991.

Beberapa lagi mereka keluarkan namun kurang mendapat perhatian kerana banyak kekangan terutama sekali publisiti.

Lagu Creep mereka release pada 1992, namun tetap kurang mendapat sambutan.

BBC Radio 1 pula menyenarai hitam lagu ini kerana bunyinya yang terlalu depressing takut buatkan pendengar bunuh diri pulak. Ini mempengaruhi kepada kegagalan populariti lagu tersebut.

Pada 1993, mereka menerbitkan album sulung berjudul Pablo Honey. Dalam album pertama sahaja mereka sudah menghasilkan fenomena.

Dengan lagu apa?

Creep!

Lagu yang pernah mereka keluarkan lebih awal namun gagal mendapat sambutan.

Lagu yang telah membawa mereka ke beberapa tingkat lebih tinggi daripada yang mereka jangkakan. Creep ini dirakamkan semula oleh mereka.

Creep adalah pemacu utama kejayaan album sulung mereka. Kualiti mereka membuatkan band yang baru bertapak ini terus dikaitkan dengan Nirvana baru.

Pada 1995, mereka memperbaiki kualiti persembahan mereka dalam studio dengan The Bends. Album yang membuatkan ramai terkejut dengan kualiti Radiohead.

Di kala ramai yang masih meratapi pemergian Kurt Cobain, Radiohead tampil dengan genre yang dikatakan ala Nirvana tetapi kualiti artistik yang lebih luar biasa.

Kualiti vokal yang hebat dan kemampuan untuk mempelbagaikan variasi vokal. Keserbabolehan setiap ahli bermain pelbagai alatan muzik juga menjadi kekuatan mereka.

Tak ramai yang berani membandingkan kualiti mereka dengan Nirvana secara terang-terangan kerana menghormati band tersebut.

Namun tetap ada yang berpendapat, Radiohead adalah berada dalam liga mereka sendiri dan lebih baik. Itu pandangan masing masing.

Dengan label art-rock yang mulai melekat pada mereka, maka peminat tidak perlu risau untuk mengangkat mereka sebagai kumpulan band baru yang sangat berpotensi dan berkualti.

Pada 1997, mereka menerbitkan salah satu album paling berjaya dalam arena muzik rock iaitu, OK Computer. Ada yang menganggap ini karya agung ataupun masterpiece.

Album ini sangat penting dalam jenama Radiohead.

Ianya banyak membawa peminat seperti menghayati album Pink Floyd – Dark Side of the Moon (1973).

OK Computer adalah album yang berbeza dengan The Bends di mana, ia lebih lirik yang lebih abstrak dan tidak terlalu berorientasikan bunyi gitar.

EMI pada ketika itu tidak meletakkan sasaran tinggi kepada album ini, kerana ianya jelas satu eksperimen yang agak drastik, tiada dalam perancangan sangat.

Namun album ini terus berada di tangga ke-21 dalam Billboard 200 dan no.1 di Britain pada minggu pertama ia dikeluarkan. 5 lagu mereka menguasai carta Britain dan USA iaitu Paranoid Android, Karma Police, Lucky, No Surprises dan Airbag.

Dengan vokal Yorke yang sangat baik membuatkan penghayatan ke atas lagu seperti Lucky oleh peminat, sangat feel. Yorke juga boleh menyanyi dengan teknik vokal yang sukar termasuk falsetto.

Mereka juga sentiasa memberikan persembahan yang memukau ketika live on stage. Membuatkan Radiohead mulai digelar band rock yang berseni sebenar.

Album ini digelar masterpiece oleh peminat mereka. Ianya membuatkan nama mereka naik mendadak di seluruh dunia. Menjadikan mereka lebih sibuk daripada biasa dengan jemputan persembahan dan juga tour.

Dalam beberapa perkongsian oleh produser dan orang yang terlibat dalam album mereka, Radiohead adalah antara kumpulan yang paling cerewet.

Mereka banyak mencari kesempurnaan dalam rakaman mereka walaupun lagu tersebut dianggap sempurna oleh orang lain.

Selepas melihat kejayaan OK Computer yang tidak terlalu bergantung kepada bunyi gitar, Kid A dihasilkan dengan pengaruh bunyi gitar yang lebih minimum.

Kid A terus diberikan banyak reviu positif daripada pengkiritik dan ahli muzik. Ianya diikuti Amnesia pada 2001. Mereka mulai meletakkan satu garis masa di mana mereka lebih bergerak ke depan dalam album mereka.

2 album ini adalah gabungan unsur eksperimental, elektronik, post-punk dan jazz.

Ini yang membuatkan Radiohead sentiasa tidak memberikan ruang besar kepada pengkritik untuk menembak mereka dengan perkataan klise, kitar semula dan sebagainya.

Peminat mereka mulai faham yang setiap album akan ada kelainan yang jelas.

Ini bukan jenis kelainan yang sering dicanang artis lain terutama di Malaysia. Contohnya Semalam hasilkan lagu ku rela dimaki. Esok cakap keluarkan lagu baru yang banyak kelainan berjudul, ku hanya sayang pada kucingku.

Radiohead adalah artis yang hanya mencipta pengkritik yang sangat teliti. Dan pengkritik ini yang akan membuatkan mereka lebih baik.

Nampak tak permainan dia. Sebab produk yang berkualiti akan hanya boleh dinilai pengkritik berkualiti.

Tak senang untuk melahirkan pengkritik sebegini jika anda tiada kemampuan menghasilkan karya bermutu. Bukan macam kau, baru jadi dj radio, kena kritik sikit dah gelabah.

Radiohead sentiasa ada jangkaan apa yang pengkritik mereka akan katakan, jika mereka melakukan perkara yang sekian, sekian.

Hail to the Thief dihasilkan pada 2003, mereka kembali kepada album yang lebih berorientasikan gitar, konsep elektronik dan lirik daripada perkara mutakhir.

Album ini sebenarnya sangat baik namun OK Computer meletakkan penanda aras yang sangat tinggi.

Lirik-lirik mereka mulai menjadi suara yang mewakili generasi mereka dan kritikal.

Selepas 2003, kumpulan ini berehat daripada industri kerana masing masing mahu menumpukan kepada keluarga.

Radiohead tampil dengan In Rainbows pada 2007 yang dijual secara online.

The King Of Limbs menemui pendengar pada 2011. Nama album ini adalah diambil daripada nama pokok oak yang berusia 1,000 tahun di Wiltshire, Savernake Forest.

Mereka juga menggunakan album ini untuk berbicara tentang perkembangan teknologi dan kesedaran kepada alam sekitar.

A Moon Shaped Pool pada 2016. Mereka lebih bereksperimen dengan elektronik dalam album ini termasuk drum machines dan synthesisers.

Pada Jun 2017, mereka mengeluarkan isu semula (reissue) OK Computer OKNOTKO untuk meraikan ulangtahun ke-20 album tersebut.

Itulah kisah sebuah band yang memiliki pengaruh yang besar dalam industri muzik rock.

Mereka adalah artis yang memainkan peranan penting dalam menyatukan muzik rock dan muzik elektronik.

Radiohead juga menjadi antara artis yang memulakan trend surprise release. In Rainbow dikeluarkan 10 hari lebih awal daripada tarikh yang diwar-warkan.

Mereka juga menjadi inspirasi kepada artis yang mahu bergerak secara independent.

Di mana seseorang artis itu harus lebih bebas bergerak dan tak terikat dengan sistem tradisional yang diletakkan oleh syarikat label mereka.

Radiohead adalah epitomi kepada Progressive rock dengan genre art rock.

Yorke dianggap antara frontman terbaik dalam sejarah rock. Kumpulan Radiohead diangkat sebagai dalam senarai 100 artis terbaik sepanjang zaman oleh Rolling Stones.


‘Pemberontakan’ Tentera Amerika Pasca-WWII

Pada awal bulan Mei 1945, selepas Adolf Hitler (dikatakan) membunuh diri dalam bunker perlindungannya di Berlin, perang antara pihak Bersekutu dengan rejim Nazi Jerman berakhir selepas kerajaan Flensburg pimpinan Laksamana Karl Donitz dan Field Marshall Wilhelm Keitel menandatangani dokumen penyerahan kalah masing-masing di Rheims, Perancis dan Berlin, Jerman. Beberapa bulan selepas itu, Jepun menyerah kalah tanpa syarat. Bagi tentera Amerika Syarikat, sudah tiba masanya untuk pulang ke tanah air selewat-lewatnya sebelum Krismas tahun berkenaan.

Tetapi ini mengundang pelbagai masalah dari logistik untuk merealisasikan perkara ini. Sejak Amerika Syarikat menyertai Perang Dunia Kedua (WWII) semasa pentadbiran Franklin Delano Roosevelt, negara Uncle Sam menyediakan lebih tujuh juta tentera untuk kedua-dua teater WWII iaitu Teater Eropah dan Teater Pasifik. Dan untuk membawa mereka pulang dalam tempoh kurang dari empat bulan bukan sesuatu yang mudah seperti memetik jari. Dan ini menyebabkan mereka mudah menjadi mangsa manipulasi pihak-pihak tertentu terutama parti politik dan pengacau dalam kalangan tentera sendiri.

Dari Hari VJ (Hari Kejayaan di Jepun) hinggalah Januari 1946, bukan sedikit tentera yang turun ke jalanan di pangkalan-pangkalan tentera Amerika di seluruh dunia. Mereka menyatakan rasa tidak puas hati mengapa proses kepulangan mereka tertangguh dengan membawa sepanduk dan poster yang mengejek pegawai atasan mereka, sesuatu yang tidak berlaku enam bulan sebelumnya. Bagi sejarawan dan penulis buku ‘The Army Mutiny of 1946’ R. Alton Lee, apa yang dilakukan veteran-veteran WWII ini boleh dianggap satu pemberontakan dan kesalahan sebegini boleh menyebabkan mereka dibicarakan di mahkamah tentera serta dikenakan hukuman berat oleh mahkamah.

‘Kerana sistem mata…’

Jika ada menyangka tiada rancangan yang digerakkan untuk membawa mereka pulang, anda salah. Rancangan membawa pulang tentera Amerika sudah lama dirancang sebelum Amerika mengisytiharkan kemenangan mereka semasa WWII. Pada September 1944, lapan bulan sebelum rejim Nazi Jerman menyerah kalah, Jabatan Perang Amerika Syarikat mengumumkan satu sistem mata bagi menentukan siapa yang boleh dihantar pulang terlebih dahulu.

Sistem ini ditentukan oleh tempoh perkhidmatan, lokasi penempatan di luar negara, tugas aktif di medan perang dan elemen keibubapaan. Mana-mana tentera yang mempunyai 85 mata ke bawah layak dalam kumpulan pertama yang dihantar pulang. Sementara bagi tentera wanita pula, kelayakan mata untuk mereka pula tidak seketat syarat kelayakan bagi tentera lelaki. Ramai termasuk rakyat Amerika menganggap sistem berkenaan adil dan telus.

Tetapi tidak ramai tahu sistem ini juga membawa masalah besar kepada Jabatan Perang. Hanya kerana tentera yang layak berdasarkan sistem mata boleh pulang, itu tidak bermakna ada kekosongan dalam kapal bagi membolehkan mereka dibawa pulang. Dan bagi tentera yang bosan dan kecewa, mereka menjadi mangsa mudah hasutan penentang-penentang Roosevelt dan timbalannya merangkap pengganti beliau Harry Truman. Ditambah dengan desakan dan tekanan dari rakan-rakan tentera yang panas hati dan keluarga yang menanti di rumah, mereka melancarkan pelbagai kempen protes bagi mendesak Washington mempercepatkan proses kepulangan mereka ke Stateside.

Dan ini diakui sendiri wakil-wakil Kongres seperti Clare Boothe Luce. Beliau menceritakan beberapa minggu selepas Jepun menyerah kalah tanpa syarat kepada Amerika Syarikat, wakil-wakil Kongres mendapat tekanan hebat bukan saja dari kalangan anggota tentera tetapi juga dari kalangan anggota keluarga mereka. Buktinya, lebih 200 kumpulan ‘Bring Daddy Home’ yang dianggotai oleh isteri-isteri anggota tentera yang berkhidmat di luar negara melancarkan kempen surat ke atas wakil-wakil Kongres mereka. Jika itu saja tidak mencukupi, mereka turut menghantar gambar anak-anak mereka dan lebih radikal, ratusan kasut bayi dengan label ‘Tolong bawa pulang ayah saya.’

Tetapi di sebalik semua ini, proses kepulangan semula sebenarnya berjalan lancar. Dalam tempoh lima bulan selepas VE Day (Hari Kejayaan di Eropah) pada Mei 1945, lebih tiga juta tentera sudah kembali ke Amerika dengan Disember mencatatkan lebih sejuta sudah kembali ke pangkuan keluarga masing-masing. Jabatan Perang berulang kali menegaskan kadar pemulangan semula tentera sudah dipercepatkan. Tetapi masalahnya, mesej tersebut masih lagi belum memuaskan hati tentera yang terkesan. Pada Disember tahun sama, satu laporan New York Times mendedahkan ada sesetengah tentera yang mengalami tekanan jiwa semasa menunggu peluang untuk pulang.

Laporan tersebut mendorong Jabatan Perang cuba mempercepatkan lagi proses pemulangan. Antara langkah drastik yang diambil jabatan berkenaan ialah mengurangkan mata minimum dari 85 kepada 50. Selain itu, mereka turut menyediakan 32 buah kapal untuk membawa pulang tentera dari Teater Pasifik. Tetapi pemotongan mata minimum itu pula menimbulkan masalah baru, lebih ramai yang layak tetapi tiada kapal yang dapat membawa mereka pulang. Keadaan ini menambah lagi rasa kecewa dan ketidakpuasan hati veteran yang menggadai nyawa mereka di dua teater perang WWII.

Dan jika itu saja tidak mencukupi, wujud pula masalah komunikasi dan kesilapan dari segi publisiti. Selepas mengambil alih pentadbiran pasca-kematian Roosevelt, Truman melantik Robert P. Patterson sebagai Setiausaha Perang baru menggantikan Henry Stimson. Semasa melawat tentera yang berada di Teater Pasifik, Patterson mendedahkan secara tidak sengaja bahawa beliau langsung tidak tahu bagaimana sistem mata yang digunakan Jabatan Perang. Pendedahan sensasi dan kontroversi ini nyata mengejutkan ramai anggota tentera dan menimbulkan kemarahan ramai. Insiden ini juga menghantui beliau semasa menjawat jawatan Setiausaha Perang sehinggalah meletak jawatan pada Julai 1947.

‘Amukan’ Hari Krismas

Kemuncak kepada kekecewaan yang dihadapi tentera Amerika ini ialah kekecohan yang berlaku di pangkalan tentera Amerika Syarikat di Manila pada Disember 1945. Kekecohan timbul apabila sebuah kapal yang sepatutnya membawa pulang sekumpulan tentera Amerika dalam senarai kepulangan dibatalkan pada saat akhir. Berita pembatalan tersebut tersebar bak kebakaran hutan dan pada Hari Krismas, 4,000 tentera berarak ke markas pangkalan sambil membawa poster dan sepanduk bantahan. Satu poster menyamakan Patterson dengan penjenayah perang Jepun dan dalang kemaraan negara Matahari Terbit itu di Tanah Melayu dan Singapura, Jeneral Tomoyuki Yamashita. Mereka membuat persamaan itu kerana kedua-duanya mendakwa tidak tahu-menahu apa yang dilakukan tentera mereka.

Untuk tiga minggu berikutnya, momentum bantahan semakin bertambah. Tentera yang bekerja di bilik surat di Manila dan Tokyo menyokong rakan-rakan mereka dengan menghasilkan cap ‘Tiada Kapal, Tiada Undi’. Cap tersebut diletakkan pada semua surat yang akan dihantar keluar mengikut alamat yang dinyatakan. Di Frankfurt, tentera berarak ke pejabat komander tentera Amerika di Eropah, Jeneral Joseph McNarney sambil bersorak, “Kami mahu pulang.” Mereka dihalang dari memasuki pejabat oleh polis-polis tentera yang bertugas. Ini mendorong ramai menjerit, “Dia terlalu takut berhadapan dengan kami.” Begitu juga di Perancis di mana tentera Amerika berarak di Champs Elysees dengan membawa suar sambil menjerit, “Kami mahu pulang.” Sementara 400 lagi tentera berkumpul di Trocadero yang terletak di seberang Menara Eiffel.

Sementara di London pula, 500 tentera Amerika berkumpul di Hotel Claridge atas alasan mahu bertemu dengan balu Roosevelt merangkap bekas Wanita Pertama Amerika Syarikat, Eleanor Roosevelt. Eleanor berada di London pada ketika itu untuk satu lawatan muhibah. Dalam pertemuan berkenaan, kumpulan tentera ini menyatakan ketidakpuasan hati mereka dan meminta beliau menyampaikan pesanan kepada kepimpinan tertinggi tentera berkenaan situasi yang dianggap tidak boleh diterima.

Keesokan harinya, Eleanor menulis satu surat kepada Jeneral Tentera Darat merangkap bakal presiden Dwight Eisenhower yang berbunyi, “Mereka merupakan tentera yang baik tetapi jika mereka tidak tahu hendak lakukan apa-apa, mereka sudah pasti akan mencari masalah. Tetapi itulah naluri lelaki…” Komentar Eleanor memperlihatkan kebimbangan pihak tentera yang terganggu dengan soal ketidaktentuan untuk pulang dan kebosanan yang melanda.

Masalah ini juga turut didorong oleh penghasut dari Parti Komunis Amerika Syarikat (CPUSA) yang menyertai tentera. Salah seorang penghasut ini ialah seorang anggota tentera laut berfahaman Marxist bernama Erwin Marquit. Marquit kemudiannya menceritakan dalam memoirnya bagaimana pihak komunis dan sekutu mereka menjadikan pemberontakan tersebut sebagai satu gerakan yang tersusun dan hebat.

Dia melihat penglibatan mereka dilihat dapat menafikan cita-cita imperialis Amerika Syarikat di dunia pasca-WWII. Sementara Mejar John Sparrow dalam bukunya ‘History of Personnel Demobilization in the United States Army’ mengakui kesan pengaruh CPUSA terhadap moral tentera dan orang awam menerusi pemberontakan ini. Walaupun Lee dan Sparrow merasakan CPUSA tidak bertanggungjawab kepada kekecohan yang tercetus, mereka bersetuju CPUSA bertanggungjawab memastikan isu tersebut menjadi isu nasional dan tersebar kepada pengetahuan umum.

Dengan lebih ramai tentera kembali ke tanah air, ‘pemberontakan’ juga semakin pudar dan akhirnya padam pada Mac 1946. Truman dalam satu ucapannya pada Ogos 1946 berkata, “Ianya tidak akan membawa sebarang perbezaan apa jenis rancangan kepulangan yang kami atur, sudah pasti akan ada pihak yang tidak berpuas hati.”

SUMBER

Perkins, Sam. (2018). History.com. Why WWII Soldiers Mutinied After V-J Day. https://www.history.com/news/world-war-ii-soldiers-mutiny-v-j-day


Teknologi Prasejarah China Yang Yang Berusia 30, 000 Tahun Ditemui Dalam Gua!

Manusia sudah wujud di bumi China sejak sejuta tahun yang lalu. Dapatan saintifik ini terbukti benar dengan penemuan peralatan batu dan kesan penggunaan api (Zhu, et al., 2003).

Ada beza besar antara “api liar” dan “api terkawal”. Macam bab prasejarah, manusia akan membuat tungku api yang khas di sebuah tempat… oleh kerana diguna dengan kerap, kesannya boleh dibezakan berbanding api liar.

Tempoh jutaan tahun ini jika melibatkan manusia kategori Homo erectus.

Kategori ini bertebaran jauh hingga ke Semenanjung Iberia (Sepanyol) dan Kepulauan Jawa (Rizal, et al., 2020).

Fosil Homo erectus di China adalah seperti Orang Lantian, Orang Peking dan Orang Yuanmou.

Golongan ini mempunyai kebolehan untuk belajar sesuatu ilmu dengan menggunakan akal, berbeza dengan haiwan yang “belajar” melalui fitrah.

Homo sapiens mula timbul di bumi China paling lewat dalam lingkungan 80,000 tahun yang lalu (Hu, et al., 2018).

Banyak gigi ditemui berasal daripada zaman purbakala ini, terutamanya 47 batang di Gua Fuyan (Liu, et al., 2015).

Jenis Teknologi Dari China

Banyak peralatan prasejarah sebenarnya menepati spesifikasi yang agak khusus. Kalau sekadar tengok saja, memang nampak sama.

Namun apabila sarjana arkeologi membandingkan alat-alat mengikut zaman, ternyata banyak perbezaannya… terutamanya pada kaedah pembentukan. Kaedah yang ingin dibincangkan ialah Teknik Levallois.

Bukan semua kampung prasejarah mempunyai teknologi ini. Bermakna ilmu pengetahuan untuk membuat alat ikut spesifikasi ini diturunkan melalui tunjuk ajar (Adler, 2014).

Maksudnya, orang prasejarah perlu tengok kaedah pembuatannya… kemudian mengajar orang lain.

Bayangkan peralatan spesifikasi Levallois ditemui di Afrika, China dan Eropah.

Betapa jauh ilmu ini pergi, berputik barangkali sejak 300,000 tahun yang lalu (Higham, 2021).

Untuk membuat sebuah alat mengikut spesifikasi Levallois, orang prasejarah perlu mendapatkan batu yang bersesuaian terlebih dahulu.

Inilah sebab kenapa zaman mereka diberi nama “Paleolitik”, yang bermaksud “Zaman Batu”.

Selepas mendapat batu yang bersesuaian, mereka perlu mengetuk permukaan sampai menjadi seperti cangkerang kura-kura.

Kemudian mereka akan mengeluarkan bahagian di tengah batu untuk dijadikan alat.

Dengan menggunakan alat pengikis, orang prasejarah akan mengasah bahagian yang dikeluarkan.

Semasa zaman prasejarah di China, teknik Levallois digunakan untuk membuat pisau yang ditemui semula pada tahun 1923 di Shuidonggou oleh Vincent de Chardin (Peng, et al., 2014).

Bukti teknologi Levallois turut ditemui dalam Gua Guanyin. Bermakna suatu masa dahulu, kawasan ini menjadi tumpuan manusia prasejarah barangkali kerana faktor geografi yang memudahkan kehidupan.

Selama mana mereka berada di situ masih belum disahkan. Kerana ilmu arkeologi ditentukan berdasarkan penemuan. Banyak penggalian perlu dibuat untuk mencapai suatu hipotesis yang konkrit.

Akan tetapi, penemuan peralatan sebegini membuktikan kepintaran manusia prasejarah kerana membuat sesuatu untuk menepati keperluan asas harian.

Mereka didapati mengamalkan gaya hidup memungut hasil hutan sebelum pandai bercucuk tanam dan merancang pengumpulan makanan supaya lebih mandiri.

Antara huruf paling awal pun timbul daripada zaman prasejarah China, dalam bentuk simbol yang mungkin mengimarahkan akidah tempatan.

Gaya hidup mereka menjadi lebih kompleks ketika Zaman Neolitik, dengan sistem sosial tersendiri yang jauh lebih dinamik untuk dibandingkan dengan nenek moyang mereka semasa Zaman Paleolitik.

RUJUKAN:

Adler, D., et al. (2014). Early Levallois technology and the Lower to Middle Paleolithic transition in the Southern Caucasus. Science. 345 (6204): 1609-1613.

Higham, T. (2021). The World Before Us: How Science Is Revealing A New Story of Our Human Origins. Penguin. Halaman 35-36.

Hu, Y., et al. (2018). Late Middle Pleistoscene Levallois stone-tool technology in southwest China. Nature. 565 (7737): 82-85.

Li, W., et al. (2015). The earliest unequivocally modern humans in southern China. Nature. 526, 696-699.

Peng, F., et al. (2014). Blade production of Shuidonggou Locality (Northwest China): A technological perspective. A Quarternary International. 347: 12-20.

Rizal, Y., et al. (2020). Last appearance of Homo erectus at Ngandong, Java, 117,000-108,000 years ago. Nature. 577 (7790): 381-385.

Zhu, R., et al. (2003). Magnetostratigraphic dating of early humans of in China. Earth-Science Reviews. 61 (3-4): 191-361.


Melayu Pengkhianat Kejatuhan Melaka: Suatu Mitos Palsu?

Sejak zaman-berzaman, jika terdapat ketikanya orang Melayu yang melakukan khianat atau belot pada perjuangan, terutamanya dalam politik, kita sering merujuk mereka sebagai “Si Kitul”, watak khianat yang sering disebut kononnya mengkhianati Melaka tatkala Portugis datang menyerang.

Bahkan, Kitul juga sentiasa dirujuk sebagai seorang Melayu, dan lebih teruk adalah seorang Melayu yang khianat kepada Melaka sendiri, kerajaan dan kesultanan milik orang Melayu.

Ada dua mitos yang perlu dibongkarkan tentang kepalsuan ini, berdasarkan apa yang termaktub jelas di dalam Sejarah Melayu pada Gambar 1.

1. Kitul BUKAN seorang Melayu. Di dalam Sejarah Melayu, dia disebut sebagai Keling dan datang dari India, merupakan keluarga kepada seorang saudagar Keling beragama Hindu, iaitu Nina Sura Dewana.

2. Kitul TIDAK TERLIBAT dalam komplot mengkhianati Melaka menjelang, atau semasa Portugis datang menyerang kerana dia dan seluruh keluarganya telah mati dibunuh oleh Sultan Mahmud Syah atas kesalahan memfitnah Bendahara Seri Maharaja menerima rasuah daripada Nina Sura Dewana.

Di sini jelas bahawa frasa “Kitul adalah pembelot orang Melayu” adalah salah dan bohong sama sekali.

Namun, adalah amat perlu dinyatakan sebenarnya bahawa ada tiga watak yang disebut secara khusus membantu Portugis, seperti dinyatakan di dalam Portuguese Documents from 1509 to 1511 oleh MJ Pintado.

1. Nina Chatu, iaitu seorang saudagar yang disebut sebagai “Quelins”. Di dalam Portuguese Documents from 1509 to 1511, Nina Chatu disebut sebagai Keling, ketua kepada komuniti Keling (dari benua Kalinga) dan ketika Portugis tiba, dia memimpin komuntii Keling ini di Upeh, Melaka. Dia menjadi perantara di antara Rui de Araujo, membawa khabar dari penjara dan mendedahkan maklumat tentang perincian pertahanan Melaka bersama utusan ke kapal Portugis yang lepas lari dari pelabuhan Melaka, dan kemudian membawa Albuquerque datang bersama armada Portugal menyerang Melaka. Penglibatan, sebab dan ganjaran yang diterima Nina Chatu diterangkan lanjut pada Gambar 2.

2. Utimurtiraja, seorang pemimpin tentera upahan Jawa. Dia menghalang tentera pimpinannya dari terus menerima arahan dari Sultan Melaka untuk membuat gerakan serangan semasa Melaka diserang Portugis buat kali kedua, memastikan Melaka jatuh ke tangan Portugis, selepas serangan pertama Portugis gagal menawan Melaka pada 1511. Keengganan Utimurtiraja untuk taat kepada Melaka sekalipun telah dibayar secukupnya oleh Sultan Mahmud Syah semasa Portugis menyerang dinyatakan secara khusus pada Gambar 3.

3. Pedagang Cina. Mereka meminjamkan kapal kecil, bot untuk pendaratan tentera Portugis ke pantai Melaka, dan membuat pemerhatian dan pelaporan kembali hasil serangan, mungkin pendokumentasian serangan Portugis ke atas Melaka dari kapal induk Portugis, ditulis supaya untuk dilaporkan pula kepada Maharaja China ketika itu. Gambar 4 menceritakan tawaran yang mereka beri kepada Portugis dan layanan baik kepada Portugis menjelang serangan Portugis ke atas Melaka pada 1511.

Ini bermakna, adalah amat penting untuk jika kelak ada yang menyebut bahawa “Orang Melayu sendiri mengkhianat Melayu semasa Melaka diserang Portugis”, maka sampaikan perkara ini dan bidas pembohongan mereka dengan catatan dari Portugis ini sendiri yang tidak ada padanya mencatatkan seorang Melayu atau Muslim dari Melaka mengkhianati perjuangan Melaka mempertahankan tanah air mereka.

Sesungguhnya, Melayu tidak pernah mengkhianati Melaka, tetapi amat ramai sekali Melayu yang mati mempertahankannya.